Машҳур блогерлар Ген ва Ҳалилинтарлар оиласи яқин орада қандай ижодий иш тайёрламоқда? - Darakchi\nМашҳур блогерлар Ген ва Ҳалилинтарлар оиласи яқин орада қандай ижодий иш тайёрламоқда?\nЖАМИЯТ 13.05.2019, 13:48\nАввал хабар берганимиздек, бундан сал аввал индонезиялик машҳур блогерлик фаолияти билан шуғулланувчи Ген ва Халилинтар оиласининг Андижон вилоятига ижодий сафар билан ташриф буюргани ҳақида хабар берган эдик. Ижодий гуруҳнинг Ўзбекистонга ташриф буюриши билан ижтимоий тармоқларда уларнинг мамлакатимиз туристик имкониятлари ҳақидаги “Зигги-Загга” қўшиғига ишланган клипи янада оммалашди. Бу ижодий маҳсулот юртдошларимиз томонидан ҳам илиқ кутиб олинмоқда. Бу ҳақда Туризмни ривожлантириш давлат қўмитаси расмий сайтида маълум қилинган.\nТуризмни ривожлантириш давлат қўмитаси ташаббуси билан Ўзбекистоннинг энг сўлим, туристик имконияти юқори масканларидан бири Андижонга уюштирилган ижодий сафари давомида 11 нафар фарзандли оила бошлиғи - Ген ўз таассуротлари билан ўртоқлашар экан, 3 кун давомида вилоятнинг диққатга сазовор жойлари, жумладан, Қутайба ибн муслим зиёратгоҳи, Боғи Бобур дам олиш маскани ва бошқа жойларни тасвирга олиш жараёнида Ўзбекистон сайёҳлик соҳасида улкан имкониятларга эга мамлакат эканлиги, туризм соҳаси янги иш ўринлари яратиш, аҳоли турмуш фаровонлигини юксалтиришда муҳим ўрин тутишини таъкидлади. – Ҳар доим ушбу юртга ташриф буюрганимизда, унинг бетакрор обидалари, меҳмондўст халқи, табиати, қадриятлари, ноз-неъматлари бизни ўзига тортаверади, дейди Ген.\nМашҳур блогерлар яқин орада ижтимоий тармоқларда айнан Андижоннинг бетакрор манзаралари ҳақида роликлар, бир-биридан қизиқарли суҳбатларни жойлаштиришади. Бу сафарги мавзу Ислом оламидаги муқаддас Рамазон ойи билан боғлиқ.


ОЧИҚ МУЛОҚОТЛАР - Ўзбекистон овози газетаси\nдолзарб масалалар ечимига хизмат қилади\n«Давлат ҳокимияти ва бошқаруви органлари фаолиятининг очиқлиги тўғрисида»ги қонун ижросини таъминлаш мақсадида Тошкент шаҳар ҳокимлиги ташаббуси билан туман ҳокимлари иштирокида ўтказилаётган матбуот анжуманлари давом этмоқда.\nМирзо Улуғбек тумани ҳокими Шомансур АҲМЕДОВ иштирокида бўлиб ўтган анжуманда мазкур ҳудуднинг ишлаб чиқариш салоҳияти, куз-қиш мавсумига тайёргарлик, янги иш ўринлари яратиш, касб-ҳунар коллежи битирувчилари бандлигини таъминлаш билан боғлиқ масалаларга ойдинлик киритилди.\nМирзо Улуғбек тумани майдони 3600 кв.километрни ташкил этади. Аҳолиси 260 минг нафардан ортиқ бўлиб, улар 52 маҳалла, 1361 кўп қаватли уйларда истиқомат қилади. Ҳудудда 6 олий ўқув юрти, 34 мактаб, 57 мактабгача таълим муассаси, 14 касб-ҳунар коллежи ва академик лицей ҳамда 26 тиббиёт муассасаси мавжуд. Туманда 368 қўшма ва 14 йирик саноат корхонаси, 4950 дан зиёд кичик бизнес субъекти фаолият кўрсатмоқда.\nМатбуот анжуманида таъкидланганидек, бутун юртимизда бўлгани каби Мирзо Улуғбек туманида ҳам аҳолига хизмат кўрсатиш сифати яхшиланиб, ишлаб чиқариш самарадорлиги ошиб бормоқда.\n— 2014 йилнинг ўтган даври мобайнида 7202 янги иш ўрни яратиш кўзда тутилган бўлса, амалда қарийб 7258 иш жойи ташкил этилди, — дейди Шомансур Аҳмедов. — Янги иш ўринлари ташкил этиш ва аҳоли бандлигини таъминлаш Дастури доирасида жорий йилда 400га яқин лойиҳа амалиётга жорий этиш орқали минглаб иш ўрни яратилиши кўзда тутилган. Шуни алоҳида таъкидлаш жоизки, тумандаги бўш ерлардан унумли фойдаланиш, эски биноларни қайтадан таъмирлаб, ишлаб чиқаришни йўлга қўйилиши натижасида кўплаб ёшлар иш билан таъминланди.\nКўп қаватли турар-жойлар атрофида болалар майдончаларини янгидан ташкил қилиш, эскиларини таъмирлаш ишлари ҳам тизимли равишда олиб борилди. Жорий йилнинг ўзида туманда 33 янги болалар майдончаси қуриб битказилди. 88 таси қайта таъмирланди.\nАнжуман давомида туман ҳокими журналистларнинг кўп қаватли турар-жойларнинг том қисмини таъмирлаш, кириш йўлаклари озодалигини сақлаш, лифтларни доимий ишлашини назорат қилиш, ертўлаларни тартибга келтириш, болалар майдончаларини таъмирлаш, автотураргоҳлар қуриш каби масалалар юзасидан берган саволларига атрофлича жавоб қайтарди.\nПойтахтимизда кундан кунга йўллар равонлашиб, транспорт воситаларининг бир текисда ҳаракатланиши учун қулай шарт-шароитлар яратилмоқда. Бироқ йўловчилар учун мўлжалланган айрим йўлакларнинг ночор аҳволи кўнгилни хира қилади. Бу каби ҳолатлар Мирзо Улуғбек туманида ҳам кўзга ташланади. Ушбу масала юзасидан туман ҳокими шундай фикр билдирди:\n— Албатта, йўл таъмирланиши жараёнида пиёдалар йўлакчаларининг аҳволи ҳам ҳисобга олинади. — Жорий йилда ҳам туманимизда туман ободонлаштириш бошқармаси томонидан 15620 квадрат метр асфальт қопламалари ётқизилди. Шундай бўлса-да, баъзи жойлардаги ҳолатлар ижобий эмас. Бу каби муаммоларни бартараф этиш мақсадида пиёдалар йўлакларида Хитой технологияси асосида тайёрланган замонавий бетон қопламалари ётқизишни режалаштирганмиз. Ўйлайманки, ушбу лойиҳанинг тез кунларда амалга оширилиши йўловчиларга янада қулайлик яратади.\nАнжуман давомида билдирилган фикрлар, баҳс-мунозаралар, савол-жавоблар кўплаб долзарб масалаларнинг ечим топиши, аҳолини ўйлантираётган айрим муаммоларнинг бартараф этилишига хизмат қилиши билан аҳамиятлидир.


Туркия бош вазири Анқарадаги теракт ижрочиси номини маълум қилди\n19:07 / 18.02.2016\nТуркия бош вазири Аҳмад Довудўғли 17 февраль куни кечаси Анқарада юз берган теракт суриялик 24 ёшли Салиҳ Насар томонидан содир этилгани ҳақида маълум қилди. Бу ҳақда Рейтер агентлиги хабар тарқатган.\nБош вазирнинг айтишича, бу худкуш террорчи Туркияда фаолияти тақиқланган курдларнинг "Халқ мудофаа кучлари" ташкилоти аъзоси бўлган.\nМанбанинг ёзишича, бу жосус "Курдистон Ишчи партияси" билан ҳам алоқада бўлган.\nБундан олдинроқ, туркиялик юқори мартабали амалдорлардан бири бу террорчи Туркия ҳудудига 2014 йилнинг июлида кириб келгани ва ўтган вақт давомида терактга тайёрлангани ҳақида маълумот мавжудлигини айтганди.\nТуркия президенти Ражаб Тойиб Эрдўған бу Анқара терактига алоқадорликда гумонланиб, 14 кишининг ҳисб қилингани ҳақида маълумот берган.\nЭслатиб ўтамиз, 17 февраль куни Анқара марказидаги ҳарбийлар ётоқхонаси олдида автомобилга ўрнатилган бомба портлаши натижасида 28 киши ҳалок бўлди ва 61 киши жароҳатланди.


Бош саҳифа / Соғлиқни сақлаш / Соғлиқни сақлаш вазирлиги навбатдаги умуммиллий ти...\nСоғлиқни сақлаш вазирлиги навбатдаги умуммиллий тиббий кўрикка старт берди\nБу сафарги анъанавий тиббий кўрик «Ҳеч ким меҳр ва эътиборсиз қолмайди!» шиори остида ўтмоқда.\nБу каби акциялар анъанага айланиб бормоқда. Улар турли ижтимоий-тиббий дастурларни қамраб олган тиббий кўрикларни бирлаштиради, бироқ айни пайтда, энг аввало, оналик ва болаликни муҳофаза қилиш, пенсионерларга тиббий хизмат сифатини ошириш йўналишини янада такомиллаштиришга қаратилган.\nШу билан бирга соғлиқни сақлаш тизимида олиб борилаётган ишлар, ушбу акцияга жалб этилган шифокорлар фаолияти самарадорлигини ошириш мақсадида ҳамма учун ҳеч қандай чегарасиз очиқдир. Барча маслаҳат ҳамда даволаш жараёнлари бепул амалга оширилмоқда.\nБу акция давомида вилоят ва республика тиббиёт муассасалари, илмий-текшириш институтлари ҳамда тиббий олий ўқув юртларининг етакчи мутахассислари ҳудудий тиббиёт муассасаларига хизмат сафари уютиришади ҳамда аҳолини қабул қилишади.\nУшбу ҳафтада бошланган акцияда 300га яқин олимлар ва республика миқёсидаги тиббиёт муассасаларининг юқори малакали шифокорлари қатнашади. Тадбирларга жалб этилган мутахассислар орасида хирург, акушер-гинеколог, терапевт, педиатр, невропатолог, кардиолог, эндокринолог, офтальмолог, оториноларинголог, уролог, ортопед-травматолог, стоматолог, дермато-венерологлар бўлиб, улар жами 22 йўналишдаги мутахассислардир.\nТаклиф этилаётган тиббий кўрикдан унумли фойдаланиш мақсадида кўриклар янги икки босқичда амалга оширилади.\nБиринчи босқичда, вилоят тиббиёт муассасалари туман тиббиёт бирлашмалари билан ҳамкорликда аҳоли ўртасида ўз ҳудудларида текширишларни ўтказишади. Уларнинг вазифалари қаторига қишлоқ врачлик пунктлари ҳамда оилавий поликлиникалар шифокорлари билан бирга энг узоқ ва етиб бориш қийин бўлган аҳоли пунктларигача бориш, ўша жойнинг ўзида текширишларни ўтказиш, тиббий ёрдамга муҳтожларга замонавий кўчма диагностика аппаратлари — флюромобиль, УЗИ ва ЭКГ хизматларини кўрсатишдир. Ушбу босқич натижасига кўра, мамлакатнинг ўн минглаб аҳолиси тавсиялар ҳамда зарур кўрсатмаларни олишади.\nТекширилганлар орасида оғир касалликларга учраганлари қоидага кўра республика мутахассислари иштирокида алоҳида кўрикдан ўтказилади. Шифокорлар консилиуми натижаларидан келиб чиққан ҳолда улар учун марказда махсус клиникаларда тиббий ёрдам кўрсатишга қарорлар қабул қилинади.\nСоғлиқни сақлаш вазирлиги томонидан бу акция олдингиларига қараганда самаралироқ бўлиши тахмин қилинмоқда. Бунга сўнгги йилларда тиббиёт муассасаларининг моддий-техник базасини мустаҳкамлаш дастури асосида олиб борилган ишлар имконият яратиб беради. Биргина ўтган йилнинг ўзида 141 та соғлиқни сақлаш муассасасини қуриш, қайта қуриш ҳамда жиҳозлаш учун 500 миллиард сўмдан ортиқ маблағ сарфланди. Андижон, Бухоро вилоятларидаги кўптармоқли тиббиёт марказлари, Қарши ва Самарқанд шаҳарларидаги кўптармоқли болалар тиббий марказлари, шунингдек, респубкамизнинг баъзи туманларидаги тиббий уюшмалар қайта қурилди ҳамда фойдаланишга топширилди.\nҚишлоқ врачлик пунктларини замонавий диагностик ва даволаш ускуналари билан жиҳозлаш ишлари якунига етказилди.


Унутилаётган «Соҳибкор»... — Ishonch Gazetasi\nСамарқанд вилоятида шаҳар ташқарисидаги ёзги болаларни дам олдириш оромгоҳлари сони 24 та эди. Ўтган йилги мавсумда Булунғур тумани халқ таълими бўлими тасарруфидаги «Соҳибкор» оромгоҳи талабга жавоб бермагани туфайли фаолиятини тўхтатди.\nСўлим табиат қўйнидаги юз ўринли маскан бу йил ҳам болажонларни қабул қила олмаслиги аён бўлиб турибди. Чунки ётоқхонанинг ёғоч девор ва устунлари йиллар давомида қийшайиб, айримлари чириган, пойдевор эса чўккан. Том қисмини ушлаб турган ёғочларнинг ҳам чидамлилик даражасига кафолат йўқ. Хоналар шифти яроқсиз ҳолга келган.\nТашландиқ оромгоҳ ҳудудида айни чоғда қўй боқилаётганига гувоҳ бўлдик. Очиғини айтганда, қатор йиллар мобайнида мазкур оромгоҳни мавсумга тайёрлаш анчайин ташвишли кечганидан хабаримиз бор. Аммо ҳеч ким уни тубдан таъмирлаш ёки қайта қуриш ҳақида бош қотирмади. Йиллар давомида нураган девор-у чириган ёғочлар «сири» бўёқлар остига яширилди.\n– Охирги маротаба 2015 йилда бир ярим ой учун маош тўлаб беришганди, – дейди қоровул Абдуқодир Мирзаев. – Бино ва ашёларга кўз-қулоқ бўлиб турибман. Ўтган ой бир гуруҳ кишилар келиб, атрофни кўздан кечириб кетишганди. Қайта ҳеч ким кўриниш бермади.\nКасаба уюшмалари ишчи гуруҳи хулосалари асосида вилоят ҳокимлиги 2018 йилдаёқ чора-тадбирлар белгилаб, туман ҳокимлигига вазифалар юкланган эди. Аммо унинг ижроси аччиқ ичакдек чўзилмоқда. Булунғур тумани ҳокимининг ёшлар масалалари бўйича ўринбосари Бекзод Элчиев бунга шундай изоҳ берди:\n– Оромгоҳни тубдан қайта бунёд этиш режасини ишлаб чиқиб, мутасадди ташкилотлар ихтиёрига топширганмиз. Аммо лойиҳа қиймати 11 миллиард сўмни ташкил этаётир. Бу миқдорни туманимиз маҳаллий бюджети кўтармайди. Сарф-харажатни камайтиришни сўраяпмиз.\nБор гап шу. Лойиҳаланиши бир йилдан ортиқ муддатни талаб қилган иншоот энди неча йилда қуриларкин? Бу аҳволда сўлим маскан аста-секин унутилишга юз тутмаса бўлди…


МИБ томонидан уруш қатнашчиларининг коммунал тўловлари...\n03.05.2018 12:53 0 1371\nЎзбекистон Республикаси Президенти Шавкат Мирзиёевнинг 2018 йил 16 апрелдаги «Иккинчи жаҳон уруши қатнашчиларини рағбатлантириш тўғрисида»ги фармонига кўра, мамлакатимизда 9 май — Хотира ва қадрлаш куни ўтказилиши, шунингдек, Иккинчи жаҳон урушида ҳалок бўлганларнинг хотирасини абадийлаштириш муносабати билан уруш қатнашчилари ва ногиронларни моддий рағбатлантириб келинмоқда.\nМазкур тадбирлар жойлардаги тегишли идора, мутасадди ташкилот ва вазирликлар томонидан ҳам амалга ошириляпти.\nМазкур хайрия тадбирлари Бош прокуратура ҳузуридаги Мажбурий ижро бюроси органлари иштирокида ҳам давом эттирилмоқда.\nХусусан, уруш қатнашчилари ва ногиронлари яшаб келаётган хонадонларидаги электр энергияси, табиий газ ва ичимлик суви истеъмоли учун 300 минг сўмлик тўловларини амалга ошириш имконини берувчи гувоҳномалар топширилиши белгиланган.\nМазкур ҳужжат Бюронинг жойлардаги бўлимларига тақдим этилиши биланоқ тегишли тўловлар дарҳол амалга оширилади.\nДавлатимиз томонидан ажратилаётган ушбу маблағлар республикадаги деярли 1173 нафар уруш қатнашчилари ва ногиронларининг хонадонларига бориб, уларнинг оила аъзолари даврасида топширилмоқда.\nМИБ уруш қатнашчилари 9 май\nЖамият 16/04, 21:42\nЖамият 30/04, 17:09


"QO’QON 1912" профессионал футбол клуби » Нўъмон Ҳасанов: Мавсумни яхши бошлаган эдик\n“Металлург” – “Қўқон-1912” учрашувини бошқариб борган Аҳрол Рисқуллаев Суперлига ўйинларидан четлатилди - 29.04.2019\nНўъмон Ҳасанов: Мавсумни яхши бошлаган эдик\n“Навбаҳор” – “Қўқон-1912” учрашувидан кейинги матбуот анжуманининг биринчи қисмида жамоамиз устози Нўъмон Ҳасанов ва ярим ҳимоячимиз Жавоҳир Сидиқовлар иштирок этишди.\nНўъмон Ҳасанов: – Кийиниш хонасида футболчиларнинг кайфияти йўқ эканлигини сездим. Уларни юпатишга ҳаракат қилдим. Бу йигитлар Қўқон футболи учун кўп меҳнат қилишган. Бу футбол шундай мағлубиятлар ҳам учраб туради.\nМавсумни яхши бошлаган эдик. Негадир сўнгги учрашувларда ўйинимиз қовушмаяпти. “Навбаҳор” жамоасини ғалаба билан табриклайман. Уларга кейинги ўйинларда омад тилайман.\nДавралар оралиғида таркибимизни яхши ўйинчилар билан бойитишни истаймиз. Барчаси молиявий имкониятимизга боғлиқ бўлиб қоляпти. Дастлабки 15 дақиқада футболчилар умуман ишончимни оқлай олишмади. Шунинг учун тезкор футболчи алмаштиришга мажбур бўлдим. Мухлисларимиздан сабр қилишларини сураб қолардим. Уларни ишончини қайтариш учун боримизни бериб ҳаракат қиламиз.\nЖавоҳир Сидиқов: – “Навбаҳор” ўз майдонида кучли ўйнашини билардик. Гранд жамоалар ҳам Наманганда мағлубиятга учрашди. Шунга монанд тайёргарлик кўргандик. Тезкор гол режаларимизни бузиб юборди. “Набаҳор” жамоасини бугунги чиройли ўйин ва ғалаба билан табриклайман.\nҚолган ўйинларда ижобий натижа қайд этишга ҳаракат қиламиз. Мухлисларимиз биздан яхши натижа кутишаётганини ҳис этиб турибмиз. Уларни стадионга қайтаришимиз керак. Бугун Наманганга келиб бизни бевосита стадионда қўллаб-қувватлаб турган ишқибозларимизга ўз миннатдорчилигимни изҳор этаман.\n1 Насаф 9 18\n3 Металлург 9 17\n4 Локомотив 9 16\n5 Андижон 9 15\n6 АГМК 9 14\n7 Навбаҳор 9 13\n8 Бухоро 9 11\n11 Бунёдкор 9 10\n12 Сурхон 9 8\n13 Қўқон-1912 9 7\n14 Қизилқум 9 7


Аргентина афсонаси: «Месси 4та Жаҳон чемпионатида ғалаба қозонса ҳам, Марадонадан зўр бўла олмайди»\nАргентина миллий жамоасининг афсонавий футболчиси Марио Кемпес Месси ҳеч қачон Марадонадан яхшироқ бўла олмаслигини айтиб ўтди.\n«Мессининг хатоси у Марадонанинг вориси бўлганида. Диегодан кейин унинг ўрнини боса олиш жуда қийин масала. Унинг дунё футболида тутган ўрни бошқача эди.\nАгар у Марадонадан зўрроқ бўлишни истаса, кетма-кет тўрт маротаба Жаҳон чемпионатини ютиши керак. Лео ҳали мундиални ютмаган. 4 карра чемпион бўла олган тақдирда ҳам, уни ҳеч қачон Марадона билан таққослаб бўлмайди», - дейди Кемпес ESPN каналига берган интервьюсида.\nСобиқ ҳужумчи 1973-1982 йиллар мобайнида «альбиселеста» шарафини ҳимоя қилган ва 1978 йилги Жаҳон чемпионатида ғалаба қозонган.


MR Омес – medu.uz – Дорилар ҳақида маълумотлар ўзбек тилида\nHome Йўриқномалар MR Омес\nПрепаратнинг савдо номи: MR Омес\nомепразол (омепразол микрогрануларлар (пеллетлар) кўринишида) – 20 мг.\nТаърифи: шаффоф корпусли, пушту қопқоқли желатин капсулалар.\nКапсулалар ичидагиси – шарсимон шаклли оқ ёки оч сариқ тусли қобик билан қопланган микрогранулалар.\nХлорид кислотаси секрециясининг охирги босқичини катализловчи фермент Н+, К+– АТФ-азали протон насосини ингибиция қилиш орқали париетал ҳужайраларидан хлорид кислотасининг секрециясини камайтиради. Бунда препарат кислотанинг асосий ва рағбатлантирилган (рағбатнинг табиатидан қатъий назар) секрециясини ингибиция қилишига ёрдам беради. Кислотани секрециясини ингибиция қилиши бир марта қабул қилингандан сўнг 24-72 соат давом этади. Препаратни қабул қилиш тўхтатилганда секретор фаоллик 3-5 кундан сўнг аста-секин дастлабки ҳолатига қайтади. Пепсиннинг секрециясини сусайтирмайди, гастриннинг зардобдаги миқдорини оширади, у препарат билан даволаш тўхтатилгандан кейин 1-2 ҳафта давомида дастлабки кўрсаткичларига қайтади.\nМеъда-ичак йўлларидан тез сўрилади, плазмада концентрациясининг чўққисига 0,5-1,5 соат давомида эришилади. Соғлом шахсларда плазмадан ярим чиқарилиш даври (Т1/2) 0,5-1,5 соат ташкил қилади. Биокираолишлиги 30-40% ни ташкил қилади. Қон плазмаси оқсиллари билан боғланиши тахминан 95% ни ташкил қилади.\nМеъда ва ўн икки бармоқ ичак ярасини (шу жумладан Н2 рецепторлари антагонистлари билан даволашга чидамли), ностероид яллиғланишга қарши воситалар билан даволаш оқибатида чақирилган эрозив-ярали шикастланишларни, рефлюкс-эзофагитни, Золлингер-Эллисон синдромини олдини олиш ва даволашда қўлланади. Меъда ва ўн икки бармоқ ичак яраси бўлган пациентларда Helicobacter pylori ни йўқотишда (антибиотиклар билан бирга) ҳам қўлланади.\nИчга буюрилади, овқатдан олдин (одатда эрталаб), оз миқдордаги суюқлик билан бирга қабул қилинади. Капсулани бутунлигича, чайнамасдан ва очмасдан ютиш лозим. Меъда яраси ва рефлюкс-эзофагитда 4 ҳафта давомида ҳар куни қабул қилиш учун тавсия этиладиган доза – 20 мг. Бошланғич курсдан сўнг бутунлай тузалмаган ва бошқа даволаш усулларига чидамли беморлар учун препаратнинг дозаси кунига 40 мг гача кўпайтирилади ва даволаш яна 4 ҳафта давом эттирилади. Дуоденал ярада одатдаги доза 2 ҳафта давомида ҳар куни 20 мг ни ташкил қилади. Бошланғич даволаш курсидан сўнг бутунлай тузалмаган беморлар учун даволаш яна 2 ҳафтага узайтирилади. Ярани ёмон битишида бошланғич доза 40 мг ва даволашни 4 ҳафта давом эттириш тавсия қилинади.\nДоза шахсий равишда кунига 80-180 мг гача оширилиши мумкин (бундай ҳолларда уни икки қабул қилишга бўлинади), даволашнинг давомийлиги эса, касалликнинг симптомини динамикасига боғлиқдир.\nHelicobacter pylori ни эрадикациясига эришиш учун препарат 20 мг дозада кунига 2 мартадан, мувофиқ антибиотиклар (амоксициллин, кларитромицин, тетрациклин ва бошқалар) билан даволаш турли схемаларда қабул қилинади 7 ёки 14 кун давом этади. Ярани бутунлай тузалиши учун, иккиталик ёки учталик мажмуавий даволаш тугагандан кейин, антацидлар билан қўшимча даволаш керак бўлиши мумкин.\nНостероид яллиғланишга қарши препаратларни қабул қилиниши оқибатида юз берган яраларни даволаш учун тавсия қилинадиган доза кунига 20-40 мг.\nНерв тизими томонидан: бош оғриғи, бош айлиниши, уйқучанлик, уйқусизлик, ланжлик ҳисси, парестезиялар, айрим ҳолларда – депрессия ва галлюцинациялар (мойил пациентларда).\nМеъда-ичак йўллари ва жигар томонидан: диарея, қабзият, қорин оғриғи, кўнгил айниши, қусиш, метеоризм, таъм сезувчанлигини ўзгариши, стоматит, билирубин миқдорини ошиши ва ошмаслиги билан кечувчи жигар ферментлари фаоллигини ошиши.\nБошқа реакциялар: айрим ҳолларда – периферик шишлар, кўришни бузилиши, терлашни кучайиши, иситма.\nПрепаратга юқори сезувчанлик, ҳомиладорлик, лактация даври, болалик ёшида (болаларда препаратни қўллашнинг етарли клиник тажрибаси йўқлиги туфайли) қўллаш мумкин эмас.\nПрепарат диазепам, варфарин ва фенитоинни шунингдек жигарда цитохором P450 иштирокида микросомал оксидланиш йўли билан метаболизмга учрайдиган ҳамда бошқа дори воситаларининг организмдан чиқарилишини секинлаштиради.\nПрепаратни қабул қилиш фонида меъда ширасининг рН, уларни биокираолишлиги учун муҳим белгиловчи омил бўлган айрим дорилар (масалан, кетоконазол, ампициллин эфирлари, темир тузлари) ни сўрилиши, пасайиши мумкин.\nШуни назарда тутиш лозимки, меъданинг кислотали муҳити пасайганида оғиз орқали юқувчи инфекциялар (сальмонеллёз) билан касалланиш хавфи ошади, чунки меъданинг хлорид кислотаси бу бактериялар ва эҳтимол вируслар учун ҳам асосий тўсиқ бўлиши мумкин. Шунинг учун иммун тизимининг патологияси бўлган (иммунодепрессантларни қўллаётган ва бошқалар) беморлар препаратни қабул қилишда эҳтиёткорлик чораларига риоя қилишлари керак.\nОмепразол билан даволаш даврида чекиш ва алкоголни истеъмол қилишдан сақланиш керак, чунки бу меъданинг шиллиқ қаватини таъсирлайди, препаратнинг сўрилишини бузади, унинг таъсирини сусайтиради ва тузалишни кечиктиради.\nМарказий нерв тизими томонидан уйқучанлик ва бошқа самаралар ҳис қилган шаҳсларда препаратни буюришда эҳтиёткорлик риоя қилиш керак.\nТавсия қилинган дозаларда қўлланганда препарат автотранспортни ва механизмларни бошқариш қобилиятига таъсир қилмайди.\nПрепарат тавсия қилинган дозаларда қўлланганда нохуш реакциялар ривожланиши кузатилмайди. Лекин препарат юқори дозаларда қўлланганда дозани ошириб юборилиши ҳоллари кузатилиши мумкин.\nДаволаш: меъдани ювиш ва симптоматик даволаш. Махсус антидоти йўқ.\n20 мг ли капсулалар. 1, 3, 10 контур уяли ўрамлар 10 капсуладан қўллаш бўйича йўриқнмаси билан бирга картон қутили ўрамларда.


Ўзбекистонда Янги йилда қандай об-ҳаво бўлади? - UzNews.uz\n26 декабря 2020 г. 1163 0\nЎзбекистонда Янги йилда қандай об-ҳаво бўлади?\nСиноптиклар республикада байрам кунлари қандай об-ҳаво кутилаётганини маълум қилди.\nЎзгидромет хабарига кўра Қорақалпоғистонда ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 28 декабрда -14...-19, 29 декабрда -12...-17, 30-31 декабрда -10...-15, кундузи 28 декабрда 0...-5, 29-31 декабрда -3...+2° илиқ бўлади.\nХоразм вилоятида ҳам ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси -5...-10, кундузи 28 декабрда 0...-5, 29-31 декабрда -3...+2 илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 28 декабрда -2...-7, 29-31 декабрда -3...-8, кундузи -3...+2° илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат 28 декабрда кечаси -2...-7, кундузи -2...+3, 29-31 декабрда кечаси -3...-8, кундузи -3...+2° илиқ бўлади.\nҚашқадарё вилоятида ҳам ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 28 декабрда -2...-7, 29-31 декабрда -3...-8, кундузи -3...+2° илиқ бўлади.\nСурхондарё вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 28 декабрда -2...-7, 29-31 декабрда -5...-10, кундузи 0...-5 бўлади.\nАндижон, Наманган, Фарғона вилоятларида ҳаво ўзгариб туради, 28 декабрда баъзи жойларда бироз қор ёғиши мумкин, 29-31 декабрда ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, 7-12 м/с тезликда эсади. Ҳарорат 28 декабрда кечаси ва кундузи -3...+2, 29-31 декабрда кечаси -3...-8, кундузи -3...+2° илиқ бўлади.\nРеспубликанинг тоғли ҳудудларида эса ҳаво ўзгариб туради, 28 декабрда баъзи жойларда қор ёғади, 29-31 декабрда ёғингарчилик кутилмайди. Баъзи жойларга туман тушиши мумкин. 28-30 декабрда республиканинг тоғли ҳудудларида қор кўчяиши хавфи бор. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат 28 декабрда кечаси -5...-10, кундузи -3...-8, 29-31 декабрда кечаси -10...-15, кундузи -5...-10 бўлади.\n14 апреля, 11:30 1167 0


Қўлда тўқилган гиламлар экспортида субсидиялар харажатларни 50% гача қоплайди - Anhor\nAnhor Все посты Қўлда тўқилган гиламлар экспортида субсидиялар харажатларни 50% гача қоплайди\n“Республикада қўлда тўқилган гиламчилик соҳасини ривожлантириш чора-тадбирлари тўғрисида” Президент қарори қабул қилинди, дея хабар беради Адлия вазирлигининг матбуот хизмати. Қўлда тўқилган гиламларни экспорт қилишда автомобиль, темир йўл ва ҳаво транспортида ташиш харажатларини 50 фоизигача миқдорда компенсация қилишга субсидиялар тақдим этиш механизми татбиқ этилади.\nҚарорга кўра, Жиззах, Қашқадарё, Наманган, Самарқанд, Сурхондарё ва Тошкент вилоятларида “меринос” зотли қўй ва “ангор” зотли эчкилар етиштириш хўжаликларига тегишлича яйлов ер майдонлари ажратилади. 2021 йил 1 январга қадар тоғолди яйловлар учун қурғоқчиликка чидамли озуқа экинларнинг бирламчи уруғчилиги ташкил этилади.\n2020 йил якунига қадар Самарқанд, Бухоро, Хива ва Шаҳрисабз шаҳарларида туристлар ташриф буюрадиган маданий мерос объектлари ҳудудларида қўлда тўқилган гиламлар кўргазма-савдо расталари (дўконлари) ташкил қилинади. Шунингдек, “гилам тарихи” (“The history of carpet”) QR-кодлар бўйича ҳар бир гиламнинг тўқилиш жараёни, чевар хотин-қизлар ва уларнинг ишлаш шароити ҳамда шу каби маълумотларни ўзида мужассам этган мобиль иловалар ишлаб чиқилади.


Туркия Умар ал-Баширни ҳибс этмайди\n04 декабр 2020, Тошкент вақти: 16:29\nТуркия расмийлари Ислом Конференцияси Ташкилотининг навбатдаги саммитида иштирок этиш учун Истамбулга келаётган Судан президенти Умар ал-Баширни ҳибсга олмасликларини маълум қилдилар.\nҲаагадаги Халқаро жиноят суди жорий йил бошида Судан президентини инсониятга қарши жиноятлар содир этганликда айблаб, уни ҳибсга олиш тўғрисида ордер берган эди.\nБундан бир оз аввал ЕИ Туркия ҳукуматига норозилик нотаси йўллаб, Судан раҳбарини мамлакатга таклиф қилиш қарорини қайта кўриб чиқишга чақирди.\nТуркия томони эса Судан раҳбари мамлакатга ҳукумат таклифи билан эмас, балки Ислом Конференцияси Ташкилотига аъзо давлат раҳбари сифатида келаётганини билдирди.\n-Бу кўп тарафлама учрашувдир. Судан Ислом Конференцияси Ташкилоти аъзосидир ва бу давлат раҳбарининг саммитга келиши нормал ҳолат. Бу БМТ, Африка кенгаши ёки бошқа ташкилот конференциясида иштирок этиш кабидир.Умар ал-Башир иши бўйича эса якуний қарор қабул қилингани йўқ. Бизнинг қароримиз эса бу масалада аниқ,- деди Ислом Конференцияси Ташкилоти Бош котиби Икмалиддин Иҳсонўғли.\nГлобал молиявий бўҳрон душанба куни иш бошлайдиган Истамбул саммити диққат-марказида бўлади.


АҚШ ваъдасини бажарди: Оқ уй Россияни жазолаяпти | Qalampir.uz\nОлам\t22 Январь 22:31 38381\nУкраина чегараси яқинида 100 минглаб қўшин тўплаган Россияга жавобан, АҚШ ва Ғарб агар у Украинага ҳужумни бошлайдиган бўлса, уни жиддий муаммолар билан “сийлаши” ҳақида огоҳлантирган эди.\nШундай огоҳлантиришлардан бири Москвани иқтисодий муаммолар гирдобида қолдириш бўлган. Буни амалда қўллаш учун эса Европа Россиядан табиий газ импортини тўхтатиши ҳақида огоҳлантирган эди.\nБаъзи Европа ва Оқ уй расмийларига кўра, бугун, 22 январь куни Форс кўрфазида жойлашган яна бир йирик табиий газ экспортёри бўлган Қатар ва АҚШ вакиллари ўртасида учрашув ўтказилган.\nВоқеадан хабардор икки нафар Оқ уй расмийсининг “Bloomberg”га маълум қилишича, Европани табиий газ билан таъминлаш масаласида музокаралар ўтказиш учун АҚШ Президенти Жозеф Байден Қатар Амири Шайх Тамим бин Ҳамад Ол Сонийни расмий ташриф билан Вашинтонга таклиф қилган.\nОчиқланишича, Амир ва Президент ўртасидаги учрашув шу ойнинг охирида ўтказилиши режалаштирилган.\nБундан аввал, Россиянинг Украинага ҳужум қилиш эҳтимоли ортиб бориши сабабли, эҳтимолий уруш содир бўлган тақдирда, Европа Иттифоқи Россиядан газ импортини бутунлай тўхтатишга келишиб олгани ҳақида хабар берган эдик.\n2022 йил 15 январь куни АҚШ Давлат департаментининг энергия хавфсизлиги бўйича катта маслаҳатчиси Амос Хокстин Европа Иттифоқининг йирик энергетика компаниялари билан учрашув ўтказган. Учрашувда Россия-Украина уруши сабабли газ таъминоти тўхтайдиган бўлса, АҚШ Европага газни Қатардан импорт қилишда воситачилик қилиши ҳақида маълум қилган эди.\nБундан ташқари, АҚШнинг огоҳлантиришларига ҳамоҳанг тарзда, Буюк Британия ҳам Германия ва Россия ўртасида амалга оширилаётган “Шимолий оқим-2” лойиҳасини тўхтатишни ва Кремлга нисбатан иқтисодий санкциялар жорий қилишни таклиф қилган.\nҒарбга кўра, Россиянинг жиловини тийиб туриш фақатгина унга иқтисодий таҳдидлар йўли билан амалга оширилиши мумкин.\nМаълумот ўрнида, Европа давлатлари энергия ишлаб чиқариш учун ўз истеъмолидаги 40 фоиздан ортиқ табиий газни Украина орқали Россиядан импорт қилади.\nГаз импортида Россия ўрнига алтернатив мамлакат сифатида кўрилаётган Қатар эса дунёда табиий газ экспорт қилувчи биринчи рақамли мамлакат ҳисобланади.\nТабиий бойликларга бой бўлган Форс кўрфазидаги мамлакат Шарқий Осиё мамлакатларини тўлалигича газ билан таъминлайди.\n19 Май 11:12 48412\n18 Май 22:13 31041\n17 Май 22:31 30449\n18 Май 16:28 26901\n17 Май 12:46 24249


Булунғур ҳокими ишдан кетди\n14:58 17.04.2017 (Янгиланган 14:35 18.04.2017) Ҳавола олиш\nТОШКЕНТ, 17 апр — Sputnik. Ўзбекистон президенти Шавкат Мирзиёев 14-15 апрель кунларида Самарқанд вилоятига амалга оширган ташрифи вақтида бир қанча раҳбарларни лавозимларидан озод қилган, деб хабар берди "Кун.уз".\nХусусан, Булунғур ва Нуробод туманларида «тўртлик»лар ишдан кетган, ҳокимлар ҳамда туман прокурорлари, туман давлат солиқ инспекцияси раҳбарлари ҳамда туман Ички ишлар бошқармаси бошлиқлари лавозимини тарк этган.\nБулунғур тумани ҳокими Хўжаёров Хайриддин Гадоевич ишдан олиниб, унинг ўрнига Вазирлар Махкамасида масъул вазифаларда ишлаб келган Рахимов Фурқат Жалолович номзодини Булунғур тумани ҳокими вазифасига тавсия қилинган.\nХалк депутатлари Булунғур тумани кенгаши томонидан туман ҳокимини тайинлаш ҳақидаги вилоят ҳокимининг қарори депутатлар томонидан тасдиқланган.\nНуробод тумани ҳокимлигидан бўшатилган Эргашев Бахтиёр Қўшбоевич ўрнига эса ҳали янги раҳбар тайинланмаган.\nШунингдек, Қўшработ тумани ҳокимининг биринчи ўринбосари Холбоев Анвар ишдан олинган.\nҚайд этиш жоизки, Ўзбекистонда эндиликда муайян ҳудуднинг ижтимоий-иқтисодий ривожланиши учун фақатгина ҳокимнинг ўзи жавоб бермаяпти. Қайси туман ёки шаҳарда ҳоким ишдан олинадиган бўлса, "тўртлик"нинг барча вакиллари — ҳоким, прокурор, милиция бошлиғи, ДСИ бошлиғи ишдан кетмоқда. Бу жамоавий жавобгарлик сифатида ҳисобланмоқда.


ПОЛКОВНИК ЭНДРЮ ДИКЕНСДАН МАШҒУЛОТ\nБуюк Британия Қуролли Кучлари мутахассиси полковник Эндрю Дикенс Ўзбекистон Республикаси Қуролли Кучлари академиясида тингловчилар таркиби билан машғулот ўтди. Маърузада «Мудофаани такомиллаштириш дастури» ва «Глобал стратегик тенденциялар» мавзулари бўйича маълумотлар берилди.\nГлобал стратегик тенденциялар бугунги кунда барча давлатлар учун аҳамиятли жиҳатлардан биридир. Ҳарбий соҳада яратилаётган ва синовга қўйилган техника, қуролларнинг атроф-муҳитга ва инсон саломатлигига салбий таъсир этмаслиги асосий масалалардан бири сифатида муҳокама этилди.\n– Икки давлат ўртасида тажриба алмашилди. Бу эса келажакдаги истиқболли режаларни амалга оширишга асос бўлади, – дейди полковник Эндрю Дикенс.\nМашғулотлар Ўзбекистон Республикаси Қуролли Кучлари академиясининг тингловчиларида катта таассурот қолдирди. Бу каби халқаро ҳамкорлик тадбирлари чет эл армиялари тажрибасини ўрганиш борасидаги билимларни бойитиш ва янада мустаҳкамлашга хизмат қилади.


Ҳафта якунлари: биржа котировкалари | Новости | UZEX.uz\n2020 йил 4-апрел 10:37 (GMT+5)\nҲафта якунлари: биржа котировкалари | Новости\nКўриб чиқилаётган давр мобайнида 2518,0 тонна АИ-91 русумли бензин биржа савдоларига қўйилди ва сотилди. Сўнгги савдо ҳафтасида АИ-91 русумли бензини бўйича шаклланган биржа котировкаси товарнинг бир тоннаси учун 6385,4 минг сўмни, унинг бошланғич нархи эса – 6216,4 минг сўмни ташкил этди. АИ-91 русумли бензиннинг ҳафталик котировкаси аввалги ҳафтага нисбатан жами 0,2% га ўсди. Биржа савдолари давомида АИ-91 русумли автобензинини сотиб олиш учун буюртмалар юридик шахслар, шу жумладан йирик ишлаб чиқарувчи корхоналар, тадбиркорлик субъектлари ва автомобиль ёқилғи қуйиш шахобчалари томонидан келиб тушди.\nЎтган ҳафтада суюлтирилган газни ишлаб чиқарувчилари биржа савдолари орқали 7769,7 млн сўмлик 2020,0 тонна суюлтирилган газ сотишди. Газнинг биржада шаклланган нархи олдинги ҳафтага нисбатан 4% га ўсиб бир тонна учун 3846,4 минг сўмни ташкил этди. Савдоларда харидор сифатида суюлтирилган газни сотиш ҳуқуқини берувчи лицензияга эга корхоналар қатнашишди.\nСТ 12-35 ГС арматура (ўлчамли) бозори бироз ўзгарувчанликни намоён этмоқда. Унинг биржа орқали сотилган ҳажми жами 772,0 тоннани ташкил қилган. Қора металл сотувчилари “Ўзметкомбинат” АЖ таркибига кирувчи корхоналар ҳисобланади. Арматуранинг биржа котировкаси унинг бир тоннаси учун 5774,8 минг сўмни, бошланғич нархи эса – 5757,8 минг сўмни ташкил этди. Аввалги ҳафта билан таққослаганда нархларнинг ўсиши 5,8% ни ташкил этди.\nЦемент бозори қурилиш мавсумининг якуний босқичига ўтишидан олдин нархлар барқарорлигини кўрсатмоқда. ПЦ М-400 Д-20 цемент бўйича ҳафталик нархлар деярли ўзгармади ва унинг бир тоннаси 471,0 минг сўмни ташкил қилди. Фаол сотилаётган бошқа маркали цементларнинг нархлар диапазони 372,3-495,7 минг сўмни ташкил этмоқда.\nБиржа бозорининг салмоқли қисмини эгаллаб турган пахта толаси ҳам мувозанатни сақлаб келмоқда. Ўтган ҳафта 1 нав 4 тип (ўрта класс)даги пахта толаси бўйича нархлар 1,5% га пасайиб, бир тонна учун 12918,3 минг сўмни ташкил этди. Пахта толасини бошқа навларининг нархлари ўртача 10827,0 минг сўмдан 13 974,6 минг сўмгача бўлди. Биржа савдоларида асосан пахта толасини қайта ишлаш қувватига эга маҳаллий тўқимачилик корхоналари иштирок этишди.\nБир ҳафта давомида I-0754 маркали қуйма полиэтиленнинг биржада шаклланган нархи бир тонна учун 10945,5 минг сўмдан 10908,8 минг сўмгача пасайди. Ушбу маркали полиэтиленнинг биржа орқали сотилган ҳажми 10,0 тоннани ташкил этди. Полимер маҳсулотларини ишлаб чиқарувчилари биржада полиэтилен ва полипропилен сотувчилари ҳисобланади.\nКарбамид бозорида нархлар тренди ўз йўналишини ўзгартирди. Карбамиднинг баҳоси олдинги бир нечта ҳафталар мобайнида пасайиб келганидан сўнг, ўтган ҳафтада бир тоннаси учун 1794,7 минг сўмгача кўтарилди. Минерал ўғитларни ҳафта давомида фермер хўжаликлари, кластерлар, ишлаб чиқариш ва воситачилик корхоналари харид қилишди.


Дунёнинг энг хавфсиз авиакомпаниялари рейтинги тузилди\nАвстралиянинг энг йирик авиаташувчиси «Qantas» 2019 йилда ҳам дунёдаги энг хавфсиз авиакомпания деб топилди.\nКейинги йили юз ёшга кирадиган ва ҳозир фаолият юритаётган барча авиакомпаниялар ичида учинчи энг узоқ тарихга эга «Qantas» AirlineRatings сайтининг хавфсизлик борасидаги 2019 йилги рейтингида биринчи ўринда қайд этилди.\nИккинчи поғонада «Air New Zealand» кўрсатилган бўлса, юқори учликни Американинг «Alaska Airlines» компанияси якунлаб берди.\nAirlineRatings жами 405та авиакомпаниянинг фаолиятини ўрганиб чиқиб, улар орасидан 21та энг хавфсизини танлаб олган.\nТўртинчи ўриндан бошлаб, рўйхатга қуйидаги авиаташувчилар киритилди: All Nippon Airways (Япония), American Airlines (АҚШ), Austrian Airlines (Австрия), British Airways (Британия), Cathay Pacific (Ҳонгконг), Emirates (БАА), Eva Air (Тайван), Finnair (Финляндия), Hawaiian Airlines (АҚШ), KLM (Нидерландия), Lufthansa (Германия), Qatar Airways (Қатар), Scandinavian Airlines (Дания, Норвегия, Швеция), SwissAir (Швейцария), Singapore Airlines (Сингапур), United Airlines (АҚШ), Virgin Atlantic (Британия), Virgin Australia (Австралия).\n2019 йилнинг энг хавфсиз лоукостерлари сифатида қуйидаги ўнта авиакомпания қайд этилган (алифбо тартибида): Flybe (Британия), Frontier (АҚШ), HK Express (Ҳонгконг), Jetblue (АҚШ), Jetstar (Австралия, Осиё), Thomas Cook (Британия), Volaris (Мексика), Vueling (Испания), Westjet (Канада), Wizz (Венгрия).\nАҚШ авиакомпанияларига Эрон устидан учиш тақиқланди\n11:12 / 27.03.2018\nАвстралиядан Британияга 17 соатлик қўнишсиз парвоз бир йўловчи кўзлари билан (фото)


Xiaomi Mi Max 3 кутилганидан кўра кучлироқ бўлади - Terabayt.Uz\nXiaomi компаниясининг учинчи авлод фаблети ҳақида шу пайтгача турли миш-мишлар тарқалган. Лекин Mi Max 3 улардан ҳам қизиқарлироқ бўладиганга ўхшаяпти.\nУшбу «лопатафон» 6.99 дюймлик Full HD+ дисплейга эга, дейишмоқда; экраннинг томонлари ўзаро 18:9 нисбатда бўлади. Унинг «электрон юраги» сифатида Snapdragon 660 ёки 636 қўйилиши айтиб келинаётган эди. Лекин янги хабарларга кўра, бу фаблет саккиз ядроли бақувват Snapdragon 710 процессори базасида ишлайди. Тезкор хотираси эса бошланғич версияда 4, «катта» версиясида эса 6 гигабайтни ташкил этади.\nФаблетнинг шу ва бошқа жиҳатлари Weibo тармоғида эълон қилинган:\nMi Max 3 смартфонининг асосий камераси қўшалоқ: улардан биттаси – Mi 8 ҳамда Mi Mix 2S моделларида ҳам қўлланган 12 мегапикселли Sony IMX363 сенсори; иккинчиси эса 20 мегапикселли объектив бўлади. 5500 мА/соатлик «қувват тоши»га эса 18 ваттгача бўлган Quick Charge 3.0 тезкор қувватлаш технологияси татбиқ этилган.\nАввалроқ тарқалган хабарларда Mi Max 3 кўз рангдор пардасини сканерлай олиши ҳамда симсиз қувватланиши ҳам айтилган эди. Лекин янги маълумотлар буни инкор этмоқда. Корпусининг юқори қиррасида 3.5 миллиметрлик қулоқчин тирқиши, орқа панелида эса – бармоқ изи датчиги ўрин олган.\nДарвоқе, Xiaomi компанияси MIUI 10 график қобиғини 31 май куни, Mi 8 тақдимотидаёқ намойиш этганидан хабарингиз бор. Аммо бу флагманнинг ўзи ҳозирча MIUI 9 талқинида ишлайди. Xiaomi Mi Max 3 модели эса қадоқдаёқ Android 8.1 Oreo базасидаги MIUI 10 тизимига эга бўлади.\nXiaomi раҳбари Лэй Дзюнь (Lei Jun) мазкур фаблетнинг тақдимоти июль ойига режалаштирилганини айтган. Унинг аниқ санаси эса ҳозирча номаълум, бу борадаги янгиликларни биз билан бирга кузатинг.\nЎҚИНГ: Mi Max 3 йилнинг энг мафтункор смартфони бўлади


09:58 / 12.07.2016 | Баходир | 1821\nАссалому алайкум! Катталаримиздан Рамазон ойидан кейинги, яъни Ийд Ал Фитрнинг иккинси кунидан бошлаб 6 кун тутилган рўзага, бир йиллик тутилган рўзанинг савоби берилишини эшитиб қолдим. Аммо бу ҳақида қаердан ўқишганини аниқ айтиб бериша олмади. Саволим шуки, юқоридаги айтиб ўтканим ҳақиқатдан ҳам шундайми? Бу ҳақида қайси китобдан ўқиб билсам бўлади? Жавобингиз учун олдиндан чексиз миннатдорман. Аллоҳ рози бўлсин. Ҳурмат билан, Баҳодирбек.\nВа алайкум ассалом! Ушбу рўзани кетма-кет тутиш шарт эмас. Шаввол ойининг ичида олти кун тутилса бўлди. Абу Айюб ал-Ансорий розияллоҳу анҳудан ривоят қилинади: «Набий соллаллоҳу алайҳи васаллам: «Ким Рамазон рўзасини тутиб, кетидан Шавволдан олти кун рўза тутса, йил бўйи рўза тутгандек бўлади», дедилар». Бешовларидан фақат Бухорий ривоят қилмаган. Шарҳ: Рамазон ойидан кейин келадиган Шаввол ойида олти кун нафл рўза тутишга тарғиб қилиш ўзига яраша ҳикматга эга. Аввало, доимо нафл рўза тутишга тарғиб қилинади. Қолаверса, Рамазон бўйи рўза тутиб юриб, Шавволда бирдан ўзини овқатга уриш ҳам яхши эмас. Табиблар ҳам очликдан чиққандан кейин овқат истеъмолини аста-секин кўпайтиришни тавсия қиладилар. («Ҳадис ва ҳаёт» китобидан). Валлоҳу аълам!


Мақолани босмага жўнатиш талқини > Таркибий тузилма, вазифалар, хукуклар\nБош саҳифа > Фаолиятимиз ҳақида > Таркибий тузилма, вазифалар, хукуклар\n27-09-2014, 08:47. Муаллиф: navoiymeduz\nНавоий вилоят соғлиқни сақлаш бошқармаси (кейинчалик матнда Бошқарма) соғлиқни сақлаш бўйича Навоий вилоятида соғлиқни сақлаш тизими бўйича бошқаруви ҳисобланиб, ўз фаолияти бўйича Ўзбекистон Республикаси Соғлиқни сақлаш вазирлигига бўйсунади. Навоий вилоят соғлиқни сақлаш бошқармаси фаолиятини бошқа давлат идоралари, жумладан давлат муассасалари, Навоий вилоят ижро этувчи ҳокимият идоралари, шунингдек бошқа жамоатчилик ташкилотлари билан бирга иш олиб боради.\nНавоий вилоят соғлиқни сақлаш бошқармаси фаолияти Ўзбекистон Республикаси Конституцияси, қонунлари, Ўзбекситон Республикаси Олий Мажлисининг бошқа расмий ҳужжатлари, Ўзбекистон Республикаси Президентининг бўйруқ ва фармойишлари, Вазирлар Маҳкамасининг қарор ва бўйруқлари , Ўзбекистон Республикаси Соғлиқни сақлаш вазирлигининг ҳамда Навоий вилоят ҳокимлигининг қарор ва буйруқлари шунингдек бошқа қонуний ҳужжатлари ва Низом асосида юритилади.\nНавоий вилоят соғлиқни сақлаш бошқармаси ваколати доирасида чиқарилган меъёрий-ҳуқуқий ҳужжатлар ижроси бошқарма тизимидаги барча даволаш профилактика муассасалари учун мажбурийдир. Навоий вилоят соғлиқни сақлаш бошқармаси, вилоятда ягона соғлиқни сақлаш бошқарув идораси тизимини ташкил этади.\nНавоий вилоят соғлиқни сақлаш бошқармаси юридик шахс бўлиб, ўзига тегишли мулкни, кирим – чиқим харажатларини, банкдаги ҳисоб –китобларни бошқариш ва ўз номи, шунингдек Ўзбекистон Республикаси гербининг тасвири туширилган муҳрга эгалик қилиш ҳуқуқига эга.


Франкфуртда келажак йўлтанламаси намойиш этилди | Qalampir.uz\nФранкфуртда келажак йўлтанламаси намойиш этилди\nТехнология\t10 Сентябрь 2019 17:15 2914\nБугун, 10 сентябрь куни Германиянинг Франкфурт шаҳридаги автосалонда Audi компанияси янги AI:TRAIL quattro автомобилини тақдим этди, дея ёзади “Известия”.\nAI:TRAIL quattro - бу 2017 йилда дебют қилган Audi Aicon автомобилларининг тўртинчи авлодига манусб бўлиб, автомобилда тўртта электр мотор ғилдиракларда жойлашган ва уларга батарея ўрнатилган. Ушбу тартибга солиш офф-маневр қобилиятига ҳисса қўшади.\nУзунлиги 4 метру 150 сантиметр бўлган тўрт кишилик электромашина инфратузилмаси ривожланмаган ҳудудларда ишлаш учун мўлжалланган. Кучли литюм-ион батареяси ва тезлиги соатига 130 километрни ташкил этади.\nТўртта электр моторининг максимал қуввати 435 от кучи, максимал момент эса 1000 нютон метрга етади.\nМоделнинг корпус чизиғи автомобил тагига тушади, бу ҳатто ғилдираклар орасидаги йўлни ҳам очиб беради.\nОлд томонидаги тўрт ўриндиқ хавфсизлик камарлари билан жиҳозланган. Иккинчи қатордаги ўриндиқлар ноёб шаклига эга бўлиб, уларни демонтаж қилиш ва кўчма ўриндиқ сифатида ишлатиш мумкин.\nAI:TRAIL quattro умумий йўлларда ҳайдаш учун тўртинчи даражали автопилот тизимини олди. Йўлда ҳайдовчи бошқарувни ўз зиммасига олади, аммо унга бутун електрон тизим ёрдам беради. Масалан, оптик сенсорлар ва электрон барқарорлик дастури йўл сиртининг ҳолатини аниқлайди, унинг асосида шиналардаги ҳаво босими тартибга солинади.\n11 Август 11:39 58097\n11 Август 15:00 51623\n10 Август 15:09 51461\n11 Август 12:46 42731


Савол: Пешин намозини ўқиб бўлган киши унинг фарзини имомга иқтидо қилиб қайта ўқиса бўладими?\nЖавоб: Ҳа. Шунингдек, жамоат билан намоз ўқиладиган масжидда фарз намозни ёлғиз ўзи ўқиётган киши, у ўқиётган фарз намози жамоат билан ўқила бошлаганида, агар биринчи ракатга саждага бормаган бўлса, намозини бузиб, имомга иқтидо қилади (“Мухтасарул Виқоя”).\nПайғамбаримиз (соллаллоҳу алайҳи ва саллам) бундай деганлар: «Жамоат намозининг савоби ёлғиз ўқилган намоздан йигирма етти даража ортиқдир» (Имом Бухорий ривояти).\nТўрт ракатли фарз намозларда бир ракатини ўқиган бўлса, иккинчи ракатини ҳам ўқиб ташаҳҳуддан кейин салом бериб имомга иқтидо қилади. Агар уч ракатини ўқиб бўлган бўлса, намозини тугатиб, кейин имомга иқтидо қилади. Ўқилган бу тўрт ракатли намоз нафл ҳисобланади.\nАгар бомдод намозининг фарзини бошлаб биринчи ракатининг саждасини қилган бўлса, бомдод намозидан кейин нафл намоз ўқиш макруҳлиги сабабли бир салом билан намозини бузиб, имомга иқтидо қилади.\nШунга ўхшаш шом намозида ҳам бир ракатини ўқиб бўлган бўлса ҳам иккинчи ракатини ўқимасдан, салом бериб, имомга иқтидо қилади.\nЎқилаётган намоз аср бўлса, имомга нафл нияти билан иқтидо қилолмайди. Чунки аср намозини ўқигандан кейин нафл ўқиш макруҳдир.\nФарз намозини ўқиётган киши икки ракатини ўқиб бўлиб, учинчи ракатининг саждасига ҳануз бормаган бўлса, жамоат намози учун такбир айтилса, тик туриб ёки ўтириб салом бериб, имомга иқтидо қилади. Ўқилган икки ракат нафл ўрнига ўтади.\nЛекин бошлаган намози суннат (нафл) бўлса, уни тугатиб, сўнг имомга иқтидо қилади.\n"Сўраган эдингиз" китобидан олинди\nДругие материалы в этой категории: « ИНТЕРНЕТ: оқми ёки қора?\tФатво ҳайъатига келган саволлар (14-қисм) »


Буйрак етишмовчилиги учун операцияга муҳтож бўлган йигит. Сиз унга ёрдам бера оласиз!- Kruz.uz\nБуйрак етишмовчилиги учун операцияга муҳтож бўлган йигит. Сиз унга ёрдам бера оласиз!\n12:23, 07.02.2017 2283 0 Эълонлар\nАнчадан буён "Одноклассники" ижтимоий тармоғида Қўниратбай исмли йигит муҳтожликда эканлиги, буйрак етишмочилиги боис операция учун ёрдам сўрашаётганини ҳақида пост анча оммалашиб кетди. 2017 йил 7 феврал ҳолатига кўра бу мурожаат ёзилган постга 410 та "Класс", 556 та "изоҳ" қолдирилиб, 36 та "улашиш" бўлган экан.\nОлдинига мен ҳам бунга унчалик эътибор бермадим. Чунки ижтимоий тармоқларда бундай ишлар билан шуғулланадиган фирибгарлар анча кўпайиб кетганди. Бироқ бу фирибгарлик эмаслигига ишонч ҳосил қилганимдан сўнг, бу постни сайтга қўйишга қарор қилдим.\n"Одноклассники"да жуда кўп инсонлар қўлидан келганича ушбу йигитнинг операциясига пул ўтказиб беришмоқда. Кимдир 5 минг сўм, яна кимдир 1 миллион, хориждаги ватандошларимиз 1000 рубл ва ҳоказо. 5 феврал ҳолатига кўра ушбу бемор ҳисоб рақамига 1 миллион 760 минг сўм ва 176 АҚШ доллари тушган экан.\nХуллас, ушбу йигитга сиз ҳам ўз ёрдам қўлингизни чўзсангиз, битта инсоннинг ҳаётини сақлаб қолишда ўз ҳиссангизни қўшган бўлардингиз.\nҚўниратбайга ёрдам беришни хоҳловчи инсонлар учун\n1) Халқ банки пластик картасы: 8600 0609 0093 9084 Есбосынов Коныратбай\n2) Онаси Ережепова Халимага пул ўтказмаси орқали: КА0023676 (Пул ўтказмаси)\n3) Нукус шаҳар Халқ банкининг Хайрия фонди: Есбосинов Қониратбай номига. 23120000200000638100. ИНН:200363398. МФО: 00638.\n4) Пайнет орқали онасининг телефон рақамига: +99893 4874934\nХурматли, дўстлар битта инсоннинг ҳаётини бутунлай ўзгартириб, унинг аҳволини янада яхшилаш учун озгина ёрдам қилайлик. Сиз унга ёрдам бера оласиз!\nҲар бир ёшдан бир китоб «Еможи Матҳ» Шароф Муқимов инновацион технологиялар Ёшлар иттифоқи стипендияси Мадина Мухтарова Қорақалпоқ давлат қўғирчоқ театри Ҳаж Зайнаб Дайибекова билан интервью Маиший чиқинди\nКеча, 11:12 1286\n11:10, 23.05.2020 793\nБугун, 12:05 70


Коронавирус банкноталар ва смартфонларда қанча вақт “яшайди” — Sof.uz\nЖАҲОН 65,455,440 45,314,840 1,510,173\nКоронавирус банкноталар ва смартфонларда қанча вақт “яшайди”\n12.10 11:03 113 Тиббиёт\nБанкноталар, шишалар, сенсор экранлар, метал ручкалар ва тутқичлар коронавирус инфекциясини деярли бир ой давомида олиб юриши мумкин, деб топди Австралиянинг Касалликларга тайёргарлик маркази олимлари. SARS-CoV-2 вируси “фавқулодда чидамли” ва улар хона ҳарорати шароитида силлиқ юзалар, масалан смартфон ойналари ва қоғоз пулларда 28 кунгача яшаб қолиши мумкин, дейилади Virology журналида чоп этилган мақолада.\nАйни шароитларда грипп вирусининг яшовчанлиги 17 кундан ошмайди.\nОлимлар коронавирус пахта каби ғовакли ёки мураккаб юзалар билан таққослаганда ғоваксиз ёки силлиқ юзаларда узоқроқ яшашга интилишини аниқладилар. Бундан ташқари, улар ҳарорат кўтарилгач, SARS-CoV-2 салқин об-ҳаво шароитида узоқроқ давом этиши ҳақидаги таклифни қўллаб-қувватлаб, баъзи сиртларда вируснинг яшаш муддати кескин камайишини аниқладилар.\nТадқиқотга кўра, 20 даража Целсийда зангламайдиган пўлатдан ясалган буюмлар, полимер банкноталар ва шиша вирусни 28 кунгача олиб юради. Ҳарорат 30 даражага кўтарилганда, бу муддат бир ҳафтагача камаяди. 40 даража, бу икки кун. Қоғоз пулларнинг "юқиш даражаси" 20 даража ҳароратда 28 кунгача, 30 даража уч ҳафта ва 40 кунликдаги икки кунни ташкил қилади. Пахта вирусни бир ҳафта давомида хона ҳароратида, уч кун 30 даража ва атиги бир кун 40 ёшда олиб юради.\nВируснинг шишада яшашга чидамлилиги муҳим топилма ҳисобланади, чунки смартфонлар, банкоматлар ва бошқа шунга ўхшаш нарсаларнинг сенсорли экранлари етарлича самарали тозаланмаслиги ва коронавирус тарқалиш хавфини туғдириши мумкин. SARS-CoV-2 нинг банкноталарда узоқ муддатли сақланиб қолиши ҳам "муомалада бўлиш частотаси ва ҳаётий вирусни, ҳам одамлар, ҳам географик жойлашувлар ўртасида юқтириш имкониятини ҳисобга олган ҳолда алоҳида аҳамиятга эга".\nВируснинг паст ҳароратларда зангламайдиган пўлатдан сақланиб қолиши гўштни қайта ишлаш жойларида ва музлаткичларда COVID-19 тарқалишини тушунтириб бериши мумкин ва SARS-CoV-2 нинг янги ва музлатилган овқатларга чидамлилигини исботлайди. "Тадқиқот гўштни қайта ишлаш заводлари каби салқин, липидларга бой ёки юқори оқсилли муҳитда SARS-CoV-2 нинг аниқ қатъийлиги ва тарқалишини тушунтиришга ёрдам бериши мумкин", - деди Австралия маркази директори Тревор Дрю Bloomberg агентлигига.\nАвстралия смартфон Коронавирус эффекти\n1.12 18:24 2469\n1.12 18:20 1146\n1.12 12:14 1112\n2.12 11:52 822\nКоронавируссиз Туркманистонда коронатаъсир: ички рейслар нархи амалда 15 баравар қимматлашди\n15.10 10:06 252 Жаҳон\nЙирик япон банки иш ҳафтасини уч ёки тўрт кунга қисқартирмоқчи\n8.10 12:11 110 Жаҳон\nЎзбекистонда COVID-19 билан касалланиш ва ўлим ҳолатларининг статистикаси қанчалик ишончли?\n29.09 15:36 279\n29.09 13:41 555 Тиббиёт


Бидъат ва хурофотлар: Қабул қилинадиган амалнинг шарти: Ихлос (3)\nBy Шайх Саидаҳмад Нуриддин on 12/20/2018 АҚИДА БИДЪАТ ВА ХУРОФОТЛАР\nСалафлардан ихлос ҳақида келган нақллар\nСалафи солиҳлардан ихлос тўғрисида келган нақллар бениҳоя кўп. Биз қуйида улардан айримларини келтириб ўтамиз.\nОжурий ўз санади билан Али ибн Абу Толиб ва Абдуллоҳ ибн Масъуд розияллоҳу анҳумодан ривоят қилишича, улар шундай деганлар: «Амалсиз сўз, сўзсиз амал, ниятсиз сўз ва амал фойда бермайди. Шунингдек, суннатга мувофиқ бўлмаса, ният ҳам фойда бермайди».\nҲаннод ибн Сарий «Зуҳд» китобида ўз санади билан Абул Олиядан ривоят қилишича, у шундай деган: «Эллик йилдан бери бизларга шундай ривоят қилиб келишади: «Амаллар Аллоҳ таолога рўбарў қилинади. Аллоҳ улардан Ўзи учун қилинганларига ишора этиб: «Бу Меники, улар эвазига Ўзим мукофот бераман», дейди. Ўзидан бошқаларга атаб қилинган амалларга қараб: «Буларнинг савобини кимга атаб қилган бўлсангиз, ўшалардан талаб қилинг», дейди».\nЯна Ҳаннод ибн Сарий «Зуҳд» китобида ўз санади билан Убода ибн Сомит розияллоҳу анҳудан ривоят қилишича, у шундай дейди: «Қиёмат куни дунё келтирилади ва Аллоҳ айтади: «Дунёдан Аллоҳ учун бўлганини ажратинглар ва қолганини дўзахга отинглар».\nАбу Нуайм ўз санади билан Мутарриф ибн Абдуллоҳдан ривоят қилишича, у шундай дейди: «Амал солиҳ бўлса, қалб ҳам солиҳ бўлади. Амал солиҳ бўлиши эса ниятнинг дурустлигига боғлиқ».\nАбу Нуайм ўз санади билан Яҳё ибн Абу Касирдан ривоят қилишича, у шундай дейди: «Ниятни ўрганинглар. Зеро, у амалдан муҳимроқдир».\nФузайл ибн Иёздан ривоят қилинишича, у Аллоҳ таолонинг «Сизлардан қай бирингиз чиройлироқ амал қилишингизни синаш учун…» деган сўзини тиловат қилиб, унинг тафсирида шундай дейди: «Холис ва тўғри амал қилишингизни…» Одамлар сўрашди: «Эй Абу Али, холис ва тўғри амал қандай амал?» Деди: «Агар амал холис бўлса-ю, тўғри бўлмаса, қабул этилмайди. Шунингдек, тўғри бўлса-ю, холис бўлмаса ҳам, қабул қилинмайди. Балки амал қабул этилиши учун холис ва тўғри бўлиши керак. Амалнинг холислиги унинг Аллоҳ учун қилиниши бўлса, тўғрилиги суннатга мувофиқ келишидир».\nИбн Муборак «Зуҳд» китобида ўз санади билан Зубайд Ёмийдан нақл қилишича, у шундай дейди: «Мен ҳар бир ишда, ҳатто овқатланишда ҳам ниятим бўлишини хуш кўраман».\nЯна Ибн Муборак «Зуҳд» китобида Жаъфар ибн Ҳайёндан ривоят қилишича, у шундай дейди: «Бу амалларнинг асоси ниятдир. Зеро, инсон амали билан етиша олмаган даражага нияти билан етиши мумкин».\n Имом Абу Бакр Муҳаммад ибн Ҳусайн Бағдодий Шофеий фақиҳ ва муҳаддис, ишончли, диёнатли, солиҳ кишилардан бўлган. Кўплаб китоблар ёзган. «Ахлоқул уламо» ва «Аш-шариъат» шулар жумласидан. Ҳижрий 30 йилда вафот этган («Шазаротуз-заҳаб», 3/35. «Вафаётул-аъён», 4/292).\n Ҳаннод ибн Сарий ибн Мусъаб Тамимий Доримий ишончли ҳадис ҳофизларидан, зоҳид муҳаддис, Куфанинг шайхи бўлган. Ҳижрий 152 йилда таваллуд топиб, 343 йилда вафот этган («Сиярун-нубало», 11/465. «Шазаротуз-заҳаб», 2/104. «Ал-аълом», 8/96).\n Имом, муқриъ, ҳофиз, мужаввид Рафеъ ибн Миҳрон Абул Олия Раёҳий ёшлигида Расулуллоҳ соллаллоҳу алайҳи ва саллам даврларига гувоҳ бўлган. Абу Бакр розияллоҳу анҳу халифалик даврида Исломга кирган ва у билан учрашган. Аксар муаррихларнинг фикрича, ҳижрий 90 йилда вафот этган («Таҳзибут-таҳзиб», 4/284-286. «Сиярун-нубало», 4/207-213).\n Ҳаннод ибн Сарий. «Зуҳд» китоби, 2/436.\n Убода ибн Сомит ибн Қайс ибн Асрам Хазражий Ансорий Ақаба кечасидаги ўн икки нақиблардан бири, Бадр жанги иштирокчиси, Расулуллоҳ соллаллоҳу алайҳи ва саллам даврларида Қуръонни жамлаган. Умар розияллоҳу анҳу одамларга Қуръон ўргатиши учун уни Фаластинга юборган. Ҳижрий 34 йили Рамла деган жойда вафот этгунга қадар ўша ерда яшаган («Ал-исоба», 2/260-261. «Таҳзибут-таҳзиб», 5/111-112. «Сиярун-нубало», 2/5-11).\n Ҳаннод ибн Сарий. «Китобуз-зуҳд», 2/436.\n Мутарриф ибн Абдуллоҳ ибн Шиххир Ҳараший Омирий Абу Абдуллоҳ катта тобеинлардан, зоҳид ва обид киши бўлган. Расулуллоҳ соллаллоҳу алайҳи ва саллам даврларида дунёга келган. Басрада яшаб, ҳижрий 87 йилда ўша ерда вафот этган («Ҳиля», 2/198. «Шазаротуз-заҳаб», 1/110. «Ал-аълом», 7/250).\n «Ҳилятул авлиё», 2/199.\n Яҳё ибн Солиҳ Тоий Ямоний Абу Наср ибн Абу Касир ўз даврида Ямома аҳлининг олими бўлган. Машҳур тобеинлардан илм олган, ишончли муҳаддислардан бўлган. Ҳижрий 129 йилда вафот этган («Табақоту Ибн Саъд», 5/555. «Таҳзибут-таҳзиб», 11/268).\n «Ҳилятул авлиё», 3/70.\n Абу Али Фузайл ибн Иёз ибн Масъуд машҳур зоҳид, обид ва ишончли имом асли Толиқондан бўлган. Ҳаётининг дастлабки даврида қароқчилик билан шуғулланган. Сўнг бу ишидан тавба қилиб, зоҳидликни ихтиёр қилади ва Куфада ҳадис илмини таҳсил олади. Сўнг Маккага кўчиб ўтиб, то ҳижрий 187 йил вафот этгунга қадар ўша ерда яшайди («Ҳилятул авлиё», 8/84. «Сиярун-нубало», 8/421. «Таҳзибут-таҳзиб», 8/294. «Вафаётул аъён», 4/47).\n Ҳуд сураси, 7. Мулк сураси, 2.\n «Ҳилятул авлиё», 8/95. Қаранг: «Ал-бидоя ван-ниҳоя», 10/199, «Жомеъул улум вал-ҳикам», 10, «Мадорижус-соликийн», 2/89, «Мажмуъул фатово», 3/124.\n Абдуллоҳ ибн Муборак ибн Возиҳ ишончли олим, обид, мужоҳид имомдир. Суфён Саврий, Абу Ҳанифа, Молик ва бошқа имомлар қўлида таҳсил олган. Бир вақтнинг ўзида мужоҳид, олим ва эҳсонсевар бойлардан бўлган. Ҳар йили фақирларга юз минг дирҳам эҳсон қилар эди. Ҳижрий 181 йилда ғазотдан қайтар экан, йўлда вафот этади («Сиярун-нубало», 8/378, «Ҳилятул авлиё», 8/162, «Таҳзибут-таҳзиб», 5/382, «Вафаётул аъён», 3/32).\n Зубайд ибн Ҳорис ибн Абдулкарим ибн Амр ибн Каъб Ёмий. Мурра ибн Шураҳбил, Иброҳим Нахаий ва Мужоҳиддан ҳадис ривоят қилган. Суфён Саврий ва бошқалар эса ундан ҳадис ривоят қилганлар. Ҳижрий 123 йилда вафот этган («Таҳзибут-таҳзиб», 3/310-311. «Тақрибут-таҳзиб», 1/257. «Ал-ибар», 1/119).\n Ибн Муборак. «Зуҳд», 65.\n Жаъфар ибн Ҳайён Уторудий Харроз Зарир Басрий Абул Ашҳаб ҳижрий 70 йилда туғилган. Катта тобеинларни кўрган. Ундан кўп муҳаддислар ҳадис ривоят қилишган. Ибн Муборак ва Яҳё Ал-Қаттон шулар жумласидан. Ҳижрий 195 йилда вафот этган («Сиярун-нубало», 7/286. «Табақоту Ибн Саъд», 7/274. «Таҳзибут-таҳзиб», 3/88.\n Ибн Муборак. «Зуҳд», 63.\nAvvalgi maqolaАл вало-вал баро ҳақида | Шайх Содиқ Самарқандий\nKeyingi maqola Суннатни ёқтирмаслик | Шайх Содиқ Самарқандий


IBM энг митти – 1х1 миллиметрлик нано-компьютерни тақдим этди - Terabayt.Uz\nIBM энг митти – 1х1 миллиметрлик нано-компьютерни тақдим этди\nКомпьютерсозлик саноатининг таниқли ва қадимий вакилларидан бири – IBM компанияси дунёдаги энг кичкина компьютерни ясаганини маълум қилди. Ҳозирча номсиз бўлган бу қурилманинг ўлчамлари атиги 1х1 миллиметрни ташкил этади.\nЎҚИНГ: Q-Stick – 8 ГБ «оперативка»ли компьютер-брелок (+видео)\nКомпания бу компьютерини ош тузи кристалларига ўхшатмоқда, деб ёзади Mashable нашри.\nГарчи ўлчами ўта кичкина бўлса-да, бу – тўлақонли компьютердир: унинг ўз процессори, SRAM турига мансуб хотираси, коммуникация модули ва қувватлаш тизими мавжуд. IBM унинг ҳеч бир параметрини аниқ айтмаяпти, фақат бу нано-компьютер ишлаш самарадорлиги ўтган асрнинг 90-йилларида оммалашган, x86-процессорли компьютерлар даражасида эканини таъкидламоқда. Агар ўша даврларда биринчи ва иккинчи авлод Pentium процессорлари ҳам тақдим этилганини инобатга олсак, IBM таъкидидаги мавҳумлик янада ортганини англаймиз.\nШунингдек, IBM компаниясининг таъкидлашича, нано-компьютер микросхемаси бир неча юз минг транзисторни ўз ичига олган.\nМитти компьютернинг таннархи ҳам маълум қилинган – оммавий ишлаб чиқаришга жорий этилса, унинг бир донаси атиги 0,1 АҚШ долларига тушади! Ҳа, янги нано-компьютернинг таннархи атиги ўн цент, яъни тахминан 820 сўмга тенг бўлади!\nБундан ташқари, яратилган митти гаджет шунчаки концепт ҳам эмас – IBM сўзларига кўра, кейинги беш йил мобайнида ҳамма жойларда айни шундай ечимлар жорий этилади.\nНано-компьютерлар бажара оладиган вазифалар ҳам турли-туман: товарларнинг етказилишини кузатиб бориш; ўғирликлар, фирибгарлик ҳолатлари ва тегишли меъёрларга риоя этилмаслигини аниқлаш; «сунъий идрок»нинг асосий вазифалари, маълумотларни саралаш ва ҳоказо.\nЎҚИНГ: Дунёдаги энг митти телефон тақдим этилди (+видео)\n#IBM #компьютер #янги технологиялар


Дунë, 23 декабр 2013\n20 ноябр 2019, Тошкент вақти: 22:52\nдушанба 23 декабр 2013\nРоссияда Қуръонни тақиқлаган суд қарори бекор қилинди\nКраснодар ўлка суди Элмир Кулиевга оид Қуръон таржимасини экстремистик, деб топган қуйи суди қарорини бекор қилди. Шу йилнинг 17 сентябрь куни Новороссийск шаҳри Октябрский туман суди Россияда танилган исломшунос олим қилган "Қуръони карим маънолари рус тилига таржимаси"ни экстремистик адабиёт, деб топган ва тақиқлаган эди.\nМихаил Ходорковский Карелиядаги қамоқхонадан озодликка чиқди. Жаноб Ходорковский авф этишни сўраб Путинга мурожаат қилганини тасдиқлади аммо кечирим сўрамади ва хатида пушаймонлик билдирмади. Қамоқдан чиқиши биланоқ Ходорковский ўзининг хаста онаси яшаб турган Германияга учиб кетди.


1056 Ўқиш режими + -\nАллоҳ таоло ўзининг мағфиратига сазовор бўладиган мўминларни сифатлаб шундай дейди: «Ва улар фаҳш иш ёки ўзларига зулм қилган чоғларида Аллоҳни эслаб, гуноҳларини мағфират қилишни сўрайдилар, гуноҳларини Аллоҳдан ўзга ким ҳам мағфират қиларди? Ва улар, билиб туриб, қилган гуноҳларида бардавом бўлмаслар. Ана ўшаларнинг мукофотлари Роббиларидан бўлган мағфиратдир» («Оли Имрон» сураси, 135, 136-оятлар). Аллоҳ таоло тавба қилиб ўзига ёлворганларнинг гуноҳларини, албатта, кечади. Бу ҳақда «Зумар» сурасида шундай дейилган: «Сен менинг тарафимдан: «Эй ўз жонларига исроф (жавр) қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, унинг Ўзи ўта мағфиратли ва ўта раҳимли Зотдир», деб айт» (53-оят).\nУламолар: «Мўмин кишининг умидини кучлантирувчи оятларнинг энг зўри мана шу оятдир», деганлар. Ислом динида гуноҳлардан халос бўлиш, ўз-ўзини поклаш имкони эзгулик йўлидаги ишларга чамбарчас боғлиқдир. Эзгу ишлар гуноҳни ювиши ҳақида оят ва ҳадисларда алоҳида таъкидланган. Чунончи, Аллоҳ таоло Қуръони Каримда: «Албатта, яхшиликлар ёмонликларни кетказади», деган («Ҳуд» сураси, 114-оят).\nБошқа бир жойда Аллоҳ эзгу амаллар мағфиратга олиб боришини айтади: «Бошқалар эса гуноҳларини эътироф қилдилар; улар яхши ва ёмон амални аралаштириб қилганлардир. Шоядки, Аллоҳ уларнинг тавбасини қабул қилса. Албатта, Аллоҳ мағфиратли ва раҳимли Зотдир» («Тавба» сураси, 102-оят).\nЗеро, инсон «Аллоҳ барча гуноҳларни кечади, мен ҳақиқий тавба қилсам, қабул қилади» деб қатъий ишонмоғи лозим.\nАсабий тугунлар хаёлий нарса бўлмай, балки кўпгина касалликларнинг сабабчиси ҳамдир. Масалан: бош оғриғи, юрак нотинчлиги, қон босими ва ҳозирги кунда тарқалган кўпгина касалликлар... Бунинг давоси табиб ҳузуридаги эътироф бўлса, табиб ҳузурида эътироф қилди нима-ю, Аллоҳнинг ҳузурида эътироф қилди нима? Аллоҳнинг кечириши билан виждоннинг соф бўлиши орасида қандай фарқ бор?\nРивоят қилишларича, Ҳазрати Умар (розияллоҳу анҳу) даврида бир киши келиб, қурғоқчиликдан шикоят қилибди. Ҳазрати Умар унга «истиғфор айтинглар», деб жавоб берибдилар. Иккинчи бир киши келиб камбағалликдан шикоят қилибди. Унга ҳам «истиғфор айтинглар», деб жавоб берибдилар. Учинчи бир киши бефарзандликдан шикоят қилибди! Унга ҳам «истиғфор айт» дебдилар. Яна бир киши камҳосилликдан, бошқаси эса сув танқислигидан шикоят қилибди. Уларга ҳам истиғфор айтишни буюрибдилар.\nШунда, ҳазрати Умар билан ўтирганлардан бири: «Эй мўминларнинг амири, турли кишилар келиб, турли нарсалардан шикоят қилдилар, сиз эса барчасига «истиғфор айт» дедингиз, бу қандай бўлди?» деганида, ҳазрати Умар юқоридаги оятни ўқиган эканлар. Аллоҳ таоло Пайғамбаримиз Муҳаммад алайҳиссаломга қарата: «Модомики, сен уларнинг ичида экансан, Аллоҳ уларни азобламас. Модомики, улар истиғфор айтар эканлар, Аллоҳ уларни азобламас», деган («Анфол» сураси, 33-оят).\n06:41 / 17.01.2017 2696\n01:39 / 11.03.2017 3960\n03:33 / 17.04.2017 3852\n07:08 / 21.01.2017 1415


Президент сув оқими натижасида зарар кўрган маҳаллаларни кўздан кечирди (ФОТО) | O'zLiDeP\nПрезидент сув оқими натижасида зарар кўрган маҳаллаларни кўздан кечирди (ФОТО)\nХабар бераётганимиздек, Ўзбекистон Республикаси Президенти Шавкат Мирзиёев Сардоба сув омборида юз берган фавқулодда вазият сабабли Сирдарё вилоятида бўлди.\nДавлатимиз раҳбари сув тошқинига биринчи бўлиб дуч келган Сардоба туманидаги Навоий маҳалласини бориб кўрди.\nҲукумат комиссияси мутасаддилари амалга оширилган чора-тадбирлар юзасидан ахборот берди.\nПрезидентимиз маҳалла бўйлаб юриб, юзага келган аҳвол билан яқиндан танишди. Ҳудудни пухта тозалаб, дезинфекция қилиш, қатъий санитар-эпидемиологик назоратни таъминлаш, муҳандислик-коммуникация тармоқларини тез фурсатларда, лекин сифатли тиклаш бўйича топшириқлар берди.\n– Шундай оғир пайтда ҳаммамиз сизларнинг ёнингиздамиз. Аввало, ҳар бир маҳаллага кириб, ўт ўчириш машиналари ёрдамида сувни қочирамиз. Қурилиш, таъмирлаш ва янги уйлар барпо этиш бўйича халқ билан масалаҳатлашиб иш тутамиз. Ҳаммасини секин-секин жойига қўямиз. Фермерларнинг масаласи ҳам даласига чиққан ҳолда ҳал этилади. Энг муҳими, ўзларингиз соғ-саломат, болаларингиз ёнингизда экан. Кўнгилни тўқ қилинглар. Худога илтижо қиламизки, бизга мададкор бўлсин, охирги кўрганимиз шу бўлсин, – деди Президент.\nДавлатимиз раҳбари Оқолтин туманидаги Шодлик маҳалласи ва Мирзаобод туманидаги Ҳақиқат маҳалласи туташ ҳудудда ҳам бўлди.


АРАЗЧИ БОЛАЛАРНИНГ ОТА-ОНАЛАРИ УЧУН ЭНГ МУҲИМ ҚОИДАЛАР | Суғдиёна биринчи аёллар электрон журнали\nАРАЗЧИ БОЛАЛАРНИНГ ОТА-ОНАЛАРИ УЧУН ЭНГ МУҲИМ ҚОИДАЛАР Фарзандингиз билан ҳамкорлик ўрнатинг. Юрагидаги туғёнларни билдиришига рағбатлантиринг.\nБола билан дилдан гаплашинг. Аразининг сабабини ифодалашига кўмаклашинг, юз, кўзига диққат биланразм солинг. Хоҳишларини оғзаки ифодалашига ёрдам беринг.\nФарзандингиздаги таъсирчанликни сўндиришга ҳаракат қилманг. Керак вақти ўз ҳиссиётларини ташқарига чиқаришга имкон яратинг. Сўнг ўтириб, бафуржа гаплашинг.\nБолани сабр билан эшитишга ўрганинг. Маслаҳат, танбеҳ беришга шошманг. Аввал қулоқ солинг. Баъзан «сени тушунаман. Менда ҳам шундай бўлиб туради», дейишнинг ўзи ҳам кифоя қилади.\nАввал вазиятни тўлиқ тушуниб олинг, сўнг тушунтиринг. Болага ола-бўжи аслида йўқлигини минг тушунтирманг, барибир улардан қўрқса, бу барча ҳаракатларингиз зое кетди, дегани. Аввал фарзандингизнинг ишончини қозонинг, сўнг мантиқий ваъзни бошлаш мумкин.\nШундай тарбия усулларини олиб борсангиз, фарзандингиз яқин орада аразчиликни ташлаб, оптимист ва хушмуомала бўлиб қолганини сезасиз.


13 Февраль 2017 11:34 1175\nБританиялик қўшиқчи Аделнинг Hello композицияси “Йил қўшиғи” номинацияси бўйича нуфузли Grammy мукофотига лойиқ кўрилди. Лос-Анжелесда 59-бор ўтказилаётган мусиқий мукофотларни топишириш маросимида Адель муносиб тақдирланди.\nБу мукофотга ундан ташқари Бейонсе (Formation қўшиғи билан), канадалик поп-ижрочи Жастин Бибер (Love Yourself), америкалик Майк Познер (I Took a Pill in Ibiza) ва Даниянинг Lukas Graham гуруҳи (7 Years) даъвогарлик қилаётганди.\n"Йил қўшиғи" бошқа мукофотлардан фарқли равишда, уни яратган ижодкорга топширилади. Бу эътироф кеча давомида беш номинация бўйича ғолибликка даъвогарлик қилган Адель учун бир тадбирдаги учинчи мукофоти бўлди. “Энг яхши поп-альбом” ("25" диски учун) ва “Энг яхши поп-ижро” (Hello) йўналишлари бўйича ҳам бош мукофот айнан унга тегди.\nМашҳур қўшиқчи Тимати Қозоғистондаги болалар уйига ўз машинасини совға қилди\n2017-02-06 13:34:52 1175\n2017-01-20 14:10:12 1133\nНаманган вилояти маданий мероси 17.10.2018 20655


Ўзбекистон туманида салкам 34 минг хонадон суюлтирилган газ билан таъминланди\n25.10.2020 | 18:17\nФарғона вилояти Ўзбекистон туманида 33 816 та хонадон суюлтирилган газ билан таъминланди. Бу ҳақда туман ҳокимлиги ахборот хизмати хабар берди.\nМаълум қилинишича, «Ҳудудгаз Фарғона» газ таъминоти филиали тасарруфидаги «Ўзбекистонтумангаз» газ таъминоти бўлими томонидан 200 дона газ тақсимлагич қурилмалари белгиланган махсус рангга тўлиқ янгидан бўялиб, махсус ёзувлар билан рақамланган. Шунингдек, Фойдаланишда бўлган 416 дона газ тақсимлагич қурилмалари тўлиқ тафтишдан ўтказилган.\nҚайд этилишича, 21,6 километр масофадаги ер ости газ қувурлари босим ёрдамида зичликка синалиб, ҳаво босими ёрдамида тозаланган. Тумандаги мавжуд 72 та маҳалла фуқаролар йиғинидан 51 таси суюлтирилган газга мослаштирилган бўлиб, улардаги 33 816 та хонадон суюлтирилган газ билан таъминланган.\nАввалроқ Фарғонада газ истеъмолчиларига куз-қиш мавсумида салкам 40 минг тонна суюлтирилган газ етказиб берилганди. Шунингдек, Андижонда газ таъминотининг узилиши ва пасайиш сабаблари маълум қилинган.\nБундан ташқари, Андижонда январь—октябрь ойларида салкам 300 мингта электр ҳисоблагич ўрнатилгани ва Фарғонада 600 га яқин газ тақсимлаш қурилмалари кунлик назоратдан ўтказилгани хабар қилинганди.


Женнифер Лопес балкондан тушиб кетишига озгина қолди - видео\n13:17 10.09.2019 (Янгиланган 13:18 10.09.2019)\nАмерикалик юлдуз балкондан мухлислар билан саломлашаётган вақтда қоқилиб кетди. Бу ҳолат видеога олинди.\nАмерикалик хонанда ва актриса Женнифер Лопес балкондан тушиб кетишига озгина қолди. Бу ҳодиса Торонтодаги халқаро кинофестивалида содир бўлди, деб хабар қилди Sputnik International.\nВидеода Лопес қоқилиб кетгани ва тутқични ушлаб қолгани акс этган. Бироздан сўнг хонанда мухлислар билан мулоқот қилишни давом этди.


Ишни кўришни кейинга қолдириш: буни қачон ва неча марта амалга ошириш мумкин | NORMA.UZ\nИқтисодий процессуал кодексга суд муҳокамасини кейинга қолдириш асослари ва тартиби қисмида тузатишлар киритилди (23.05.2019 йилдаги ЎРҚ–541-сон Қонунга қаранг).\nСуд кутилмаган ва фавқулодда ҳолатларда ишни суд мажлисида кўриш мумкин бўлмаган тақдирда муҳокамани кейинга қолдириши мумкин. ИПКнинг 171-моддасида кўрсатилган процессни кейинга қолдириш асослари жумласига қуйидагилар ҳам киритилди:\nиккинчи жавобгарни ёки учинчи тарафни ишда иштирок этиш учун жалб этиш зарур бўлган тақдирда.\nЭнди ушбу рўйхат батафсил ҳисобланади. Илгари у очиқ бўлиб (қонунда тўғридан-тўғри назарда тутилмаган «бошқа ҳолларда» деб ўтилган), суд ихтиёри чегарасини кенгайтирар ва процесснинг асоссиз чўзилишига олиб келиши мумкин эди.\nБундан ташқари, муҳокама кейинга қолдирилиши мумкин бўлган муддат чекланди ва кейинга қолдиришлар сони белгиланди – тегишинча, кўпи билан 10 кун ва 3 мартадан ортиқ эмас.


Visa Самарқанд шаҳридаги жамоат транспортида\nТошкент – 25 май 2019 й. – Қайси мамлакатда ва қайси банк томонидан чиқарилганидан қатъий назар контактсиз Visa карталарининг эгалари Самарқанд шаҳридаги жамоат транспортида йўлқира тўловларини TEZCARD тизими орқали амалга оширишлари мумкин. Бунинг учун улар ўз Visa карталарини TEZCARD терминали – валидаторига теккизишлари кифоя.\nУшбу инновацион ечим, Visa глобал тўлов технологик компанияси ва Orient Finans Bank билан яқин ҳамкорликда эришилган бўлиб, Ўзбекистон тарихида бутун бир шаҳарнинг жамоат транспорти каби кенг кўламли ва перспектив йўналишни қамраб олувчи илк лойиҳа бўлмоқда. Шарқнинг дурдонаси саналмиш ва бутун дунёдан миллионлаб туристларни жалб қилувчи Самарқанд шаҳрининг юқори даражадаги туристик потенциали ушбу қўшма лойиҳага алоҳида муҳим аҳамиятни бермоқда.\nМамлакатимизнинг туристик потенциалининг ривожланиши кундан кунга жадаллашиб бормоқда. Visa ва TEZCARD ўртасидаги ҳамкорлик ушбу йўналишда муҳим роль ўйнамоқда. Чунки тақдим қилинган ечим долзарб муаммолардан бирига қаратилган – ташриф буюрган туристларга нафақат ҳаракатланиш, балки ҳалқаро карталар ёрдамида қулай ва ўзларига одат бўлиб қолган услубда тўловни амалга ошириш имконини бермоқда. Visa ва TEZCARD лойиҳаси конверсия билан боғлиқ бўлган ҳаражатларсиз замонавий ечим, қулайлик ва тезкорликни тақдим қилмоқда.\nҲозирги кунга келиб Самарқанд шаҳридаги TEZCARD тизимига жами 500 га яқин автобус ва трамвай уланган. TEZCARD карталари эса шаҳарнинг турли жойларидаги 15 савдо нуқталарида сотиб олиш имкони жорий қилинган.\n«Visa компанияси каби шундай катта ҳамкорнинг Ўзбекистонга келганидан биз жуда хурсандмиз ва ишонамизки, бизнинг ҳамкорлигимиз Ўзбекистондаги контактсиз тўловлар даражасини янада юқори чўққиларга олиб чиқади. TEZCARD фойдаланувчиларига эса тақдим қилинаётган хизматларнинг янада ривожланишини ва қулай тўловлар учун янги-янги имкониятлар жорий қилинишини ваъда қилмоқчимиз», деб таъкидлади «TEZCARD» МЧЖ директори Азиз Ахмедов.\n«Visa компанияси smart city концепцияси доирасида шаҳарларнинг ривожланишида ёрдам беришдан жуда мамнун. Ушбу концепциянинг муҳим қисмларидан бири бу нақдсиз тўловлардир. Биз TezCard ва Orient Finans Bank ҳамкорларимиз билан бирга Самарқанд шаҳридаги йўлкира тўловлар тизими ва транспорт валидаторларидаги дастур таъминотини янгилатиб бердик ва бу контактсиз банк карталари ва NFC-қурилмалардан бевосита транспортнинг ичида тўловларни қабул қилиш имконини очиб берди. Самарқанд ривожланган туристик инфратузилмага эга эканини инобатга олсак, шаҳар жамоат транспортида дунёнинг исталган банкнинг контактсиз банк картаси орқали тўлаш имконияти меҳмонларга шаҳардаги ҳаракатланишини қулай, тўловларини эса хавфсиз қилиб беради. Замонавий инфратузулмали ечимлар ушбу йўналишдаги шаҳарларнинг ривожланишига позитив таъсир қилишига ишончимиз комил», деб изоҳлади Вера Платонова, Бош Вице-Президент ва МДҲ ва Жануби-Шарқий Европа мамлакатлардаги Visa бўлинмасининг директори. – «Visa TEZCARD билан ҳамкорликни юқори қадрламоқда ва жамоат транспортида контактсиз тўловлар фойдасига нақд пуллар ва қоғоз чипталардан воз кечишда ёрдам бериш учун ўз ҳалқаро тажрибаси билан ўртоқлашишга тайёр».\nVisa компанияси ҳақида маълумот\nVisa Inc. (NYSE: V) рақамли тўловлар соҳасидаги жаҳон лидери. Бизнинг миссиямиз ‒ энг инновацион, ишончли ва хавфсиз тўлов тизими орқали дунёни бирлаштиришдир ва бунинг натижасида фойдаланувчиларга, бизнесга ва умуман иқтисодга мунтазам равишда ривожланишга имкон яратишдир. Бизнинг энг замонавий глобал технологик VisaNet тармоғимиз бутун дунё бўйлаб ишончли ва хавфсиз тўловларни таъминлайди, ва секундасига 65 000 дан ортиқ транзакцияларга ишлов бериш имконига эга. Visa компанияси деярли ҳар қандай уланган қурилма орқали тўловларни амалга оширишга имкон берадиган, ва бу орқали, ҳар кимга ва ҳар ерда нақд пулсиз келажакка ўтишни яқинлаштирувчи “connected commerce”нинг тез ўсишига катализатор бўлувчи инновацияларга катта эътибор бериб келмоқда. Аналог технологиялардан рақамли технологияларга ўтиш жараёнида Visa тижоратнинг трансформацияси учун ўз бренди, маҳсулоти, экспертлари, тармоғи ва миқёсидан фойдаланиб келмоқда. Қўшимча маълумот www.corporate.visa.com, www.facebook.com/VisaKazakhstan, www.visa.com.kz, Visa CISSEE Newsroom сайтларида тақдим қилинган\n«TezCard» МЧЖ директори\nVisa корпоратив коммуникациялар Директори,\nМДҲ ва Жануби-Шарқий Европа\nБарча ҳуқуқлар ҳимояланган 2021 © TezCard


ЁШ ТАДБИРКОРНИНГ МАҚСАДИ ЮКСАК\nОта-боболаридан мерос бўлиб келаётган асаларичиликни пухта ўрганган Абдулла Ҳабибуллаев 2017 йилда "Exclusive Golden Honey" масъулияти чекланган жамиятини ташкил қилиб, тадбиркорлик фаолиятини бошлаган эди.\nЁш тадбиркор 2016 йилда Сиёб тиббиёт коллежинининг фармацевтика йўналишини битиргач, асалнинг шифобахш хусусиятларини чуқур ўрганган ҳолда ушбу фаолият билан шуғулланишни мақсад қилди. Айни пайтда 120 уя асаларини парваришлаб келаётган Абдулла жорий йилнинг шу давригача 1 тоннага яқин асал йиғди. Маҳсулотни белгиланган меъёрий талаблар асосида қадоқлаб, шаҳримиздаги йирик савдо марказларига етказмоқда. Энг муҳими, жорий йил Уммон давлатига 1 тонна асал экспортини амалга ошириш бўйича шартнома тузишга муваффақ бўлди.\n— Ўтган йили Туркияда ўтказилган 45-халқаро Апимондия конгресси ва "APIEXPO — 2017" кўргазмасида иштирок этдим, — дейди А. Ҳабибуллаев. — Кўргазмада маҳсулотларим мутахасислар томонидан юқори баҳоланди. Ўзим "Энг ёш асаларичи" номинацияси бўйича тақдирландим. Болгария асаларичилик институтида бир ой ўқиб, профессионал тоифа олдим ва институтнинг фахрий ёрлиғи билан тақдирландим.\nЁш тадбиркор ҳозирда 5 хил асал, прополис экстракти ва асалари сути тайёрламоқда. Мамлакатимизда тадбиркорлик учун яратилаётган имконият ва имтиёзлардан унумли фойдаланаётган Абдулла жорий йил бошида Жомбой туманидан 4,5 гектар ер олиб, унинг 4 гектарида интенсив боғ ташкил қилди. Ҳозирда мазкур боғда Польшадан олиб келинган "Красный фуджи", "Голден полский стаканчик" навларидан иборат 12 минг туп олма кўчатини парваришламоқда.\n— Олманинг мазкур турлари юртимизда ҳали оммалашмаган, — дейди ёш тадбиркор. — Бу навларнинг афзаллиги иккинчи йилдан 5-10 килограммгача ҳосил беради. Энг муҳими, 1 гектар майдондаги мазкур олма дарахтларининг гулидан 150 кг. асал олиш мумкин. Мевасининг кўриниши ҳам бетакрорлиги боис харидоргир ҳисобланади. Хорижлик мутахассисларнинг тавсиясига кўра, жорий йил боғ орасида ловия етиштирдик. Чунки, ловия ер унумдорлигини оширади. Шунингдек, қўшимча даромад ҳам. Бугунги тадбиркор ернинг ҳар бир қаричидан унумли фойдалансагина фаолияти самарали бўлади. Шу боис, ернинг қолган 0,5 гектарида балиқчиликни йўлга қўйишни режалаштиряпман. Айни пайтда ҳовузларни қазиб, шароитларни яратдик. Сентябрь ойидан чавоқни ташлаймиз.\nФаолиятини кўп тармоқли ташкил этишни мақсад қилган Абдулла Ҳабибуллаев Жомбой туманидан яна 30 гектар ер олишни режалаштирмоқда. Унинг бу борадаги мурожаати туман ҳокимлиги томонидан ижобий ҳал этиляпти. Тадбиркор бу ерда қўшимча боғ, замонавий иссиқхона ҳамда чорвачилик бўйича лойиҳаларни амалга оширишни белгилаган.\n28.07.2018 269 № 59 Янгиликлар


Жуда жаҳлдорман. Асабийлашганимда, ўзимни бошқаролмай қоламан – Yoshlar ovozi\n30.10.2017 30.10.2017 Yoshlar ovozi\t0 Comments\n—Жуда жаҳлдорман. Асабийлашганимда, ўзимни бошқаролмай қоламан. Доим ўзимни идора қиламан дейман-у, ҳеч эплай олмайман. Жаҳлимни жиловлашда нималарга эътибор қаратишим зарур?\nСаволга психолог Нигора ЗУФАРОВА жавоб беради:\n—— Жаҳл қилиш бу бошқаларнинг хатоси учун ўзингизни жазолашдан бошқа нарса эмас. Жаҳлингиз чиқиб турганда билингки, сиз ҳаётингизнинг гўзал сонияларини бой беряпсиз. Ҳеч қачон жаҳлдорлик ва ғазаб билан яшаманг. Уни ўзингиздан қувиб ташланг, уйқуга кетишдан олдин барчасини орқага ташланг ва тонгда ҳаётингизни янгидан бошлаётгандек ҳис қилиб уйғонинг. Бу сизнинг ички қувватингизни оширади ва соғлиғингиз учун ҳам фойда келтиради. Суҳбатдошингиздан жаҳлингиз чиқяптими, яхшиси уни бироз ёлғиз қолдириб, хонадан чиқиб кетинг. Тоза ҳавода бироз юринг. Бу сизни бошқа нарсалар, кўчадаги одамлар ва вазиятларга бироз чалғишингизга ёрдам беради, энг муҳими, кейинчалик жаҳл устида ўша бирор кишингизнинг кўнглини оғритиб қўймаганингиздан хурсанд бўласиз.\nЖаҳлингиз чиқадиган гап айтишдими, ҳазилга буринг. Шубҳасиз, натижа сизнинг ғалабангиз билан тугайди. Ҳар доим “Мени хафа қилганларни улар учун эмас, ўз кўнглимнинг хотиржамлиги учун ҳам кечираман. Жаҳл муаммони ечмайди, аксинча, баттар чигаллаштиради. Шундай экан, чуқур нафас олиш ва “ҳаммаси яхши” эканлигини тан олишим керак” деган сўзларни такрорланг.\nҲаётда ҳеч ким юз фоиз ҳақ бўлмайди, ахир қарс ҳам икки қўлдан чиқади, деб бежиз айтишмаган. Энг яхшиси, муроса йўли эканлигини унутманг. Чунки зиддиятга боришдан сақланиб, хотиржамликни қўлга олсангиз саломатлигингиз ҳам тикланиб боради.\nБоламга қандай ёрдам берай?\n← “Эскирмас ўйинчоқ”\nҚадамингни ўйлаб бос, болам! →


Аштархонийларнинг ҳокимият тепасига келиши\nАштархонийлар Жўжихон наслидан бўлиб, ХИВ асрнинг 80-йилларидан бошлаб Аштархон (Ҳожи Тархон, Астрахан) ва унинг атрофидаги ерлар ва халқлар устидан ҳукмронлик қилган. 1556- йилда Астраханни Русия босиб олгач, аштархонийлардан Ёрмуҳаммадхон оила аъзолари ва қариндош-уруғи билан Бухорога келади. Уларни Бухоро хони Искандархон (Абдуллахон ИИ нинг отаси) иззат-икром билан кутиб олади. Искандархон қизи Зуҳрабегжмни Ёрмуҳаммадхоннинг ўғли Жонибек Султонга беради. Жонибек Султон Зуҳрабегимдан уч ўғил; (Динмуҳаммад,Боқи Муҳаммад, Вали Муҳаммад) кўради. Жонибек Султон ва унинг ўғиллари Бухоро хонлигида юксак мавқега эришиб, Бухоро хонлиги вилоятларида ҳоким вазифасида фаолият юритадилар.\n1601- йилда Жонибек Султоннинг ўғли Боқи Муҳаммад Бухоро ; тахтига ўтқазилди. Бухоро хонлиги тарихида янги сулола - аштархонийлар сулоласи ҳукмронлиги бошланиб, 175 йил давомида мамлакат шу сулола томонидан бошқарилади.\nБошқарув ҳокимиятини мустаҳкамлаш учун кураш\nБоқи Муҳаммад (1601 - 1605) мамлакат сарҳадлари жипслигини мустаҳкамлаш, бошқарув тизимини изга солиш учун кўп уринди. 1602- йилда Эрон сафавийларига зарба бериб, Балхни куч билан бўйсундирди ва укаси Вали Муҳаммадни ҳоким этиб тайинлади. 1603- йилда Эрон сафавийларининг Балхга ҳужум қилган қўшинларини мағлубиятга учратди. Боқи Муҳаммад Тошкент учун қозоқ султонларига қарши курашди 1604- йилда қозоқ хони Келимуҳаммад қўшинларини мамлакат ҳудудидан ҳайдаб чиқариб, қатор ҳудудларни Бухоро хонлигига бўйсундирди.\n1605- йилда Боқи Муҳаммад вафот этгач, унинг укаси Вал| Муҳаммад тахтга ўтқазилди. Ички кураш яна авж олди. Қабилаи беклари хон ҳокимиятига бўйсунмай мухолифатчиликни кучайтирдилар. Бухоролик амирлар хонга қарши исён уюштирганлигидан хабар топган Вали Муҳаммад фарзандларини олиб Эронга қочади. Амирлар тахтга Боқи Муҳаммадхоннинг ўғли Имомқулихонни (1611-1642) ўтқаздилар. У Вали Муҳаммад бошлаб келган Эрон қўшинларини тор-мор келтириб, мамлакат мустақиллигини сақлаб қолди. Вали Муҳаммад асир олиниб қатл этилди.\nИмомқулихон Тошкент ва хонликнинг шимоли-шарқий чегаралари учун қозоқлар, жунғар (айрат) лар, қалмоқлар, қорақалпоқларга қарши муваффақиятли кураш олиб борди. 1613- йилда Тошкент ерларини эгаллаган қозоқларга ҳужум қилиб, Тошкентни ўз тасарруфига киритди. ўғли Искандар Султонни Тошкент ҳокими этиб тайинлади. Искандар Султон аҳолига бож, хирож ва бошқа солиқларни кўпайтириб, қаттиқ зулм ўтказди. Бунга қарши Тошкентда қўзғолон кўтарилди ва Искандар Султон ўлдирилди. Бу воқеадан хабар топган Имомқулихон Тошкент устига қўшин тортди. Қўзғолончилар аёвсиз жазоланди, Искандар хуни учун аҳоли қирғин қилинди.\nИмомқулихон даврида марказий давлат ҳокимияти нисбатан мустаҳкамланди. Имомқулихондан кейин тахтни эгаллаган Нодир Муҳаммад (1642-1645) даврида ижтимоий-сиёсий тарқоқлик яна кучайди. Хоннинг ўзи мамлакатнинг асосий вилоятларини мулк қилиб 12 нафар ўғли, 2 нафар жияни ва набирасига тақсимлаб берди. Бу оқибатда давлатчилик асосларини заифлаштирди. 1645- йилда қозоқлар яна Мовароуннаҳрга юриш қилиб, Хўжандгача етиб келадилар. Нодир Муҳаммад уларни қувиб чиқариш учун ўғли Абдулазиз бошчилигида катта қўшинни сафарбар этади. Хондан норози бўлган бир гуруҳ амирлар юриш даврида Абдулазизни хон деб эълон қиладилар. Абдулазиз Бухорога келади, аслзодалар уни тахтга ўтқазадилар.\nНодир Муҳаммад Балхга қочиб кетади ва тож-у тахтни қайтариб олиш мақсадида Ҳиндистон подшоҳи темурийзода Шоҳ Жаҳондан ёрдам сўрайди. Шоҳ Жаҳон Балх вилоятини ўзига бўйсундириш мақсадида у ерга ўғиллари Муродбахш ва Аврангзеб бошчилигида катта қўшин юборади. Нодир Муҳаммад Шоҳ Жаҳон ўғиллари ёрдамга эмас, Балх вилоятини эгаллаш учун келаётганини билгач, унга қарши чиқади. Маймана йўлида бўлган жангда Нодир Муҳаммад енгилиб, Эронга қочади ва шоҳ Аббос ҳузурида паноҳ топади.\n1647- йилда Шоҳ Жаҳон ўғиллари Балхни эгаллайдилар. Нодир Муҳаммад шоҳ Аббос ёрдамида Балхни қайта эгаллайди. Бу воқеалардан ташвишга тушган Абдулазизхон укаси Субҳонқули етакчилигида Балхга катта қўшин юборади ва 1651 йилда Субхонқули Балхни эгаллайди ва у Балх ҳокими этиб тайинланади. Нодир Муҳаммад Маккага ҳажга бораётиб йўлда вафот этади.\nАбдулазизхон даврида (1645- 1681) Хива хонларининг талончилик юришлари кучаяди. 1655- йилда Хива хони Абдулғозихон катта қўшин билан юриш қилиб, Бухоро атрофларини икки бор талон-тарож қилади. Қоракў аҳолисининг бир қисмини асир олиб, Карманани вайронага айлантиради. 1658- йилда Вардонзени талаб, 1662- йилда Бухоро шаҳригача етиб боради.\nТинимсиз урушлар, ички зиддиятлар Бухоро хонлигининг ижтимоий-иқтисодий аҳволини мураккаблаштириб юборганди, сиёсий вазият издан чиққанди. Кексайиб қолган Абдулазизхон 1680- йилда тахтдан воз кечиб, Маккага ҳажга кетади ва у ерда вафот этади.\nАбдулазизхондан кейин тахтга ўтирган Субҳонқулихон (1681- 1702) даврида ҳам аҳвол ўнгланмади. Субҳонқулихон, бир томондан, Балх вилоятларида ҳокимлик қилаётган ўғилларига қарши, иккинчи томондан, Мовароуннаҳр вилоятларидаги амир ва беклаига қарши урушлар қилишга мажбурбўлди. Учинчи томондан, Хива хони Анушахон қўшинлари ҳужум қилиб, Бухоро, Кармана ва Вардонзени эгаллади, ҳатто Самарқандни ҳам ишғол қилди. Самарқандда Анушахон номига хутба ўқитилиб, унинг номидан танга пуллар зарб этилади.\nСубҳонқулихон қатағон уруғидан бўлмиш Бадахшон ҳокими Маҳмудбий оталиқ ёрдамида Хива қўшинларини Самарқанддан қувиб чиқаришга эришди. Самарқандликлар қаттиқ жазоланди. Сўнгра Балхга юриш қилиб, исёнкор ўғли Сиддиқ Муҳаммадга зарба беради ва зиндонбанд қилиб, ўлдиради.Бажх ҳокимлиги юз қабиласининг сардори Муҳаммад ҳожи оталиққа топширилади. Субҳонқулихон Бажхдалигидан фойдаланган Анушахон Бухоро атрофларига яна бостириб келиб у ерларни талон-тарож қилади ва катта ўлжалар билан қайтиб кетади. Субҳонқулихон фитнаси билан 1686- йилда Хива хони Анушахон кўзига мил тортилади ва тахтдан туширилади. Субҳонқулихон 1688- йилда Хивадаги тарафдорлари хизматидан фойдаланиб, Хива хони Эренгхоннинг ўлдирилишига эришади ва Хоразм Бухоро хонлиги тасарруфига олинади. Субҳонқулихон Амир Шоҳниёзни Хивага ҳоким этиб тайинлайди.\nҚирғинбарот урушлар, ички низолар мамлакат иқтисодиётини чуқур таназзулга туширади.\n• 1601- йилда Бухоро хонлигида аштархонийлар сулоласи ҳукмронлиги ўрнатилди.\n• Аштархонийлар сулоласи ҳукмронлиги Бухоро хонлигида 150 йилча давом этди.


Футбольный клуб Нефтчи » Уруш фахрийлари ҳолидан хабар олинди\nАйни кунларда юртимизда 9 май умумҳалқ байрами – “Хотира ва Қадрлаш куни”нинг шукуҳи кезиб юрибди. Иккинчи жаҳон урушининг тугаганлигига, немис-фашистларнинг устидан Ғалаба қозонилганига 73 йил тўлаётган бўлсада, аммо ҳали-ҳануз уруш хотиралари юртдошларимиз онгу шуурида сақланиб келмоқда. Чунки, ушбу қонли жангу жадалларда биргина Ўзбекистонимизнинг ўзидан 500 мингдан зиёд энг сара йигит-қизлар иштирок этишган, уларнинг аксарият қисми жанггоҳдарда ҳалок бўлишган, қайтганлари эса майиб-мажрух, ногирон бўлиб қолишганди. Фронт орти деб аталмиш юртимизда эса турмуш ўртоқларини, ўғилларини, оталарини урушга жўнатган оналар, қиз-жувонлар, болалар ўта оғир шароитларда туну кун фронт учун меҳнат қилиб, Ғалабага улкан ҳисса қўшганлар.\nАлбатта, бугун буларнинг ҳаммаси тарихга айланиб улгурди. Бироқ, халқимиз ўзининг бу тарихини сира ёддан чиқармайди. Шунинг учун ҳам 9 май умумхалқ байрами – “Хотира ва Қадрлаш куни” деб белгиланиб, ҳар йили анъанавий тарзда шу кунлари Иккинчи жаҳон уруш қатнашчиларига алоҳида меҳр-мурувват, эътибор қаратилади, улар билан учрашувлар ташкил этилади, хотираларини тинглаш учун тадбирларга таклиф этишади. Аммо йиллар ўтган сайин Иккинчи жаҳон уруши қатнашчилари сони камайиб боряпти.\nБугунги кунга келиб, биргина Қувасой шаҳрининг ўзида 2 нафар уруш қатнашчилари қолди. Бири Намуна қишлоғида яшовчи 92 ёшли Каримбобо Мадалиев, иккинчиси эса Қувасой шаҳрининг ўзида истиқомат қилаётган 96 ёшли Ориф ота Мўминовлардир. Куни кеча “Нефтчи” профессионал футбол клуби раиси Мўйсинжон Дадажонович Меҳмоновнинг ташаббуси билан Иккинчи жаҳон уруши қатнашчиларининг ҳолидан хабар олиниб, ҳар бирига ижтимоий жиҳатдан қўллаб-қувватлаш мақсадида 1,5 миллион сўмдан хайрия пуллари, совға-саломлар, мева-ширинликлар ҳамда гулдасталар тақдим этилди. Бу каби тадбирлар клубимиз раҳбарияти ташаббуси билан шу кунларда яна давом этмоқда


Маркиз оролларида Франция президенти Эммануэль Макроннинг оти бошқа қўйилди\nЭммануэль Макроннинг Маркиз оролларига ташрифи муносабати билан уюштирилган маросимдан лавҳа\nФранция президенти Эммануэль Макронга Маркиз оролларига ташрифи чоғида маҳаллий халқ анъанасига кўра “Те Ака Ики Тааоа” деган янги исм берилди. Исм таржимаси “олға босаётган ва узоққа борувчи буюк раҳбар” маъносини англатади.\nФранция нашрларининг ёзишича, Макроннинг расмий ташрифига бағишланиб Хива-Оа оролида ўтказилган тақдимотда маҳаллий либосларга бурканган 600 нафар раққос ва машшоқ иштирок этган. Бундан ташқари, Франция президенти оролда рассом Поль Гоген ва шоир Жак Брель қабрини зиёрат қилган.\nМакрон Бешинчи Республика тарихида Марказ оролларига сафар қилган Франция президентларининг биринчисидир.\nМаркиз ороллари Тинч океаннинг марказий қисмида жойлашган. У ерда 8 минг киши истиқомат қилади. Ўтган асрнинг 60-70-йилларида Франция минтақада ядро синовлари ўтказган. Бу борада суриштирув ўтказган журналистлар бу ерда яшовчи маҳаллий аҳолининг қарийб барчаси радиациядан таъсирлангани, бироқ бунинг учун товон пулини бир неча ўн кишигина олганини иддао қилишади.\nМакрон сафари олдидан маҳаллий фаоллар Париж ороллар Франция томонидан мустамлакага айлантирилиши ҳамда ядро синовлари билан боғлиқ жиноятларни тан олиши лозимлигини қайд этгандилар.


ЎзА - Барча ишларимиз туб замирида халқимизни рози қилиш мақсади мужассам\n02.06.2018 00:05:44 Чоп этиш версияси\nДавлатимиз раҳбарининг ғояси ва ташаббуси билан пойтахтимизда улкан бунёдкорлик ишлари, иқтисодиётнинг етакчи тармоқларида стратегик аҳамиятга эга йирик лойиҳалар муваффақиятли амалга оширилаётгани аҳолининг ҳаёт даражаси ва сифатини юксалтириш, Тошкентни замонавий мегаполисга айлантиришда муҳим аҳамият касб этмоқда.\nПойтахтимиз туманларига бу галги ташриф давомида ҳам асосий эътибор ана шу йўлдаги долзарб режа ва лойиҳалар ижросига қаратилди.\nПрезидентимиз дастлаб "Тошкент-Шарқий" аэродроми базасида барпо этилаётган ишбилармонлик аэропорти қурилиш участкасига ташриф буюрди.\nДавлатимиз раҳбари 2017 йил 2 декабрь куни мазкур лойиҳа билан танишиб, бизнес-авиацияни ташкил этиш ва бундай турдаги барча хизматларни кўрсатишга қодир замонавий инфратузилмани барпо этиш борасида кўрсатмалар берган эди.\nИшбилармонлик аэропорти Марказий Осиё минтақасида мутлақо янги тизим бўлиб, якка тартибдаги ва корпоратив парвозларга ихтисослашади. Лойиҳа мамлакатимиз транспорт ва транзит имкониятларини янада оширишда муҳим ўрин тутади. Айни пайтда олий даражадаги меҳмонлар, хорижий делегациялар, ишбилармонлар, сайёҳларга сифатли хизмат кўрсатади.\nҲозирги вақтда эски учиш-қўниш йўлаги ўрнига 4 километрлик замонавий йўлак қурилмоқда. Соатига 250 йўловчини ўтказиш имкониятига эга терминал барпо этиш, кейинги босқичда қўшимча инфратузилма объектлари, меҳмонхона мажмуаси қуриш режалаштирилган.\nШу кунга қадар бу ерда қарийб 20 минг куб метр тупроқ ишлари бажарилди. Қурилиш-монтаж ишларига 100 дан ортиқ махсус техника жалб этилган.\nАэродром ҳудудида бир вақтнинг ўзида 20 та самолётга хизмат кўрсатадиган перрон қурилади. Шунингдек, қўриқлаш, алоқа ва хавфсизлик пунктлари бунёд этилиши кўзда тутилмоқда. Лойиҳа доирасида ҳаво лайнерларига техник хизмат кўрсатиш маркази, самолёт ва вертолётларни сақлаш учун замонавий ангар, ёнғин хавфсизлиги депоси қурилади. Шу билан бирга, диспетчерлик маркази ва йўловчилар учун овқатланиш биноси барпо этилади.\nЛойиҳанинг биринчи босқичи 2020 йилда якунланиши белгиланган.\n– Бизнес-аэропортда хорижий ишбилармонларга ҳар томонлама маъқул бўладиган хизматларни йўлга қўйиш учун лойиҳаси мукаммал бўлиши керак. Самолётдан тушган одам халқимизнинг нечоғли бағрикенг ва меҳмондўст эканини ҳис этиши керак. Шу боис замонавий лойиҳа институти ташкил этиб, Япония, Германия каби мамлакатлардан малакали мутахассисларни ишга жалб этиш лозим. Ана шундай қилсак, бу аэропорт халқимизга, фарзандларимизга кўп йиллар хизмат қилади, – деди Шавкат Мирзиёев.\nПрезидентимиз пойтахтимизнинг Махтумқули ва Оҳангарон кўчалари кесишмасида барпо этилаётган уч қаватли замонавий кўприк лойиҳасини кўздан кечирди.\nЭнг гавжум чорраҳалардан бири бўлган мазкур ҳудудда уч қаватли янги кўприк қурилиши тирбандликни камайтириб, ҳайдовчи ва йўловчилар хавфсизлигини таъминлайди.\nКўприкнинг Паркент кўчасидан Оҳангарон шоссесига ўтувчи қисмида узунлиги 500 метрдан зиёд тунель қурилади. Иккинчи босқичда Қорасув даҳасидан Махтумқули кўчасига чиқувчи йўлнинг мазкур тунель устидан ўтган қисмида айланма кўприк бунёд этилади. Иккала кўприк устидан ўтувчи учинчи қават Махтумқули ва Темур Малик кўчаларини туташтиради. Шунингдек, Тошкент механика заводида таъмирланган самолётларни ишбилармонлик аэропортига олиб бориш учун йўл ўтказгич барпо этиш режалаштирилган.\nТаъкидлаш жоизки, шу чоққача юртимизда уч қават кўприк қурилмаган эди. Эндиликда Ўзбекистон эстакада бунёд этиш тажрибасини ҳам ўзлаштирмоқда.\nҚурилиш ишларини 2019 йил август ойида тўлиқ якунлаш режалаштирилмоқда.\n– Бу кўприк келгусида Тошкент шаҳрининг ўзига хос ташриф қоғози бўлади, – деди Президентимиз. – Ўзбекистон учун янгилик бўлган ушбу маҳобатли иншоот Чорвоқ ва Чимён ҳудудини ривожлантиришга замин яратади. Кўприк қурилиши жараёнида автомобиллар ҳаракати тўхтатилмайди.\nЯнги транспорт боғламаси Тошкент шаҳридан Чорвоқ ҳудудига борувчи йўлни 22 километрга қисқартирмоқда. Айни пайтда пойтахт аҳолиси ва хорижлик сайёҳларнинг Чорвоқ ҳамда Чимён ҳудудига тез ва осон етиб олиши учун Чирчиқ дарёси устидан кўприк бунёд этилмоқда.\nШавкат Мирзиёев янги кўприкни замонавий технологиялар асосида сифатли бунёд этиш, коммуникация тармоқларини жойлаштириш юзасидан зарур кўрсатмалар берди.\n– Асосийси, ёз жазирамасида бу ерда қурилиш ишлари транспорт қатновига ноқулайлик туғдирмаслиги зарур. Буни ҳозирдан ўйлаб пухта ечим топиш, қурилишни 3 сменада ташкил этиш лозим, – деди Президентимиз.\nШу ерда давлатимиз раҳбарига Тошкент ерусти ҳалқа метро линиясини қуриш бўйича амалга оширилаётган ишлар тўғрисида маълумот берилди.\nДавлатимиз раҳбари Чилонзор туманининг Афросиёб ва Бешёғоч кўчалари кесишувидаги ҳудудда барпо этилаётган кўп тармоқли "Ҳумо Арена" муз саройи қурилишини кўздан кечирди.\nУшбу мажмуа дизайнида замонавий қурилиш ечимлари ва илғор технологиялар миллий маданият элементлари билан уйғунлашиб кетган. Мажмуа кўкда парвоз этаётган бахт ва ҳурлик рамзи – Ҳумо қуши шаклида барпо этилмоқда.\nШавкат Мирзиёев 2017 йил 3 февраль куни «Ҳумо Арена» лойиҳаси билан танишиб, бу каби замонавий спорт иншоотларининг баркамол авлод тарбиясидаги аҳамиятига алоҳида эътибор қаратган, мутасадди раҳбарларга қурилишни юқори сифат билан амалга ошириш бўйича зарур кўрсатмалар берган эди.\nИншоот икки қисмдан иборат бўлиб, унда асосий ва машқ муз ареналари жой олади. Умумий майдони 82 минг 250 квадрат метрдан иборат 6 қаватли иншоотнинг энг баланд нуқтаси 40 метрни ташкил этади.\nМобиль ўриндиқлар билан жиҳозланадиган саройда хоккей ўйинларини 12 минг 500, бошқа спорт мусобақаларини 14 минг, турли концерт ва дам олиш дастурларини 10 минг томошабин кузатиш имконига эга бўлади. Дам олиш маскани ва ижтимоий марказ сифатида барпо этилаётган муз саройида турли тадбирларни ўтказиш мумкин бўлади. Хусусан, аренада халқаро хоккей ўйинлари, кёрлинг, фигурали учиш, шорт-трек бўйича мусобақалар, баскетбол, волейбол, гандбол, футзал, бокс, таэквондо, қиличбозлик баҳсларини ўтказиш имконияти яратилади. Бундан ташқари, мажмуада умумхалқ байрамлари, концертлар, кўргазма ва форумлар ташкил этиш мумкин.\nМажмуада муҳандислик тармоқлари, ёнғинни ўчириш, совутиш тизимлари, ёритиш, вентиляция, иссиқлик манбаи тўлиқ автоматлаштирилган ҳолда, тежамкор технологиялар қўлланилади. Унинг ёнида 1 минг 375 автомобилга мўлжалланган 5 қаватли автотураргоҳ қурилмоқда.\nПрезидентимиз ушбу мажмуада шуғулланадиган хоккей, фигурали учиш ва бошқа спорт турлари бўйича жамоаларни ҳозирдан шакллантириш, бу ерда йирик халқаро мусобақаларни ташкиллаштириш масаласини ўрганиб чиқиш лозимлигини таъкидлади.\nМазкур мажмуани йил охирига қадар фойдаланишга топшириш режалаштирилган.\nБугунги кунда Тошкент шаҳри маркази улкан қурилиш майдонига айланган. 80 гектар ҳудудда барпо этилаётган «Tоshkent City» халқаро ишбилармонлик марказига нафақат юртимиз тадбиркорлари, балки хорижлик инвесторлар ҳам қизиқиш билдирмоқда.\nПрезидентимизнинг мазкур ҳудудга ташрифи ва қурилиш ишлари билан танишуви чоғида бу ҳақда алоҳида сўз юритилди.\nҲозирги кунда мазкур замонавий марказ ҳудуди 7 қисмга бўлиниб, қурилиш ишлари олиб борилмоқда. Айни пайтгача 42 минг куб метр тупроқ ишлари бажарилган, «Конгресс холл» ва беш юлдузли меҳмонхонанинг ерости монолит қопламаларини мустаҳкамлаш якунланган.\nДавлатимиз раҳбари «Tоshkent City» қурилиш жараёнини кўздан кечирди. Қурувчи-муҳандислар, хорижлик мутахассислар билан суҳбатлашди.\nБугунга қадар «Tоshkent City» маъмурияти томонидан Буюк Британия, Германия, Италия, Жанубий Корея компаниялари билан замонавий турар жойлар, офис ва савдо мажмуалари, таълим муассасалари, 2 та 20 қаватли савдо-кўнгилочар марказ, 40 қаватли мультифункционал бино ва иншоотлар қурилишига инвестиция киритиш бўйича лойиҳалар имзоланди.\nПрезидентимиз меҳмонхона ва «Конгресс-холл»нинг ички дизайни, кириш қисмлари ҳамда нуфузли халқаро анжуманларни ўтказишга мўлжалланган заллар интерьерлари лойиҳаси билан танишиб, уларни миллий услубда безаш ва жиҳозлаш юзасидан зарур тавсиялар берди.\nПойтахтимизда йўл ҳаракати хавфсизлигини таъминлаш, тирбандликнинг олдини олиш мақсадида кўплаб кўприк ва йўл ўтказгичлар бунёд этилмоқда. Чилонзор туманидаги Бунёдкор ва Чўпонота кўчалари кесишмасида қурилаётган замонавий йўл ўтказгич шулардан биридир.\nЯнги кўприкнинг умумий узунлиги 676 метр, шундан эстакада қисми 488,5 метр бўлиб, баландлиги 8 метр, кенглиги 24,5 метрга тенг. Транспортлар 6 қаторда ҳаракатланади. Шунингдек, 124 метрлик иккита пиёдалар ўтиш кўприги ҳам қурилаяпти. Ногирон ва кексаларга қулайлик яратиш мақсадида уларда махсус лифт, эскалатор ўрнатиш кўзда тутилган.\n– Янги кўприклар сифатли, жуда пухта бўлиши керак. Бунинг учун ўз ишимизга фидойилик билан ёндашиб, кўприксозлик бўйича илғор хориж тажрибасини ўрганиб боришимиз зарур, – деди Президентимиз.\nЯнги иншоотни лойиҳалаштиришда ёритиш тизимига ҳам алоҳида эътибор қаратилган. Унга кўра, кўприкка жаҳон стандартларига тўла жавоб берадиган энергия тежамкор жиҳозлар ўрнатилади. Қурилишда Германиядан келтирилган замонавий техникадан фойдаланилаётгани иш унумдорлигини оширмоқда. Бугунги кунгача 256 та тўсиндан 234 таси ўрнатилган, 276 та призматик қозиқнинг барчаси қоқилган, шунингдек, пиёдалар ўтиш йўлагидаги таянч устунлар тўлиқ ўрнатилган.\nШу ерда янги кўприклар қуриш, мавжудларини таъмирлаш ва эксплуатация қилиш борасидаги ишлар тақдимоти ўтказилди. Тошкент шаҳрида яна ўн бешта жойда йўл ўтказгичлар қурилиши маълум қилинди.\nДавлатимиз раҳбари кўприкларни сақлаш, таъмирлаш ва эксплуатация қилиш масаласи ҳам ғоят долзарб эканини қайд этди. Соҳа учун махсус мутахассислар тайёрлашга ихтисослашган коллежлар ташкил этиш бўйича топшириқлар берди.\nЮртимизда аҳолининг турмуш фаровонлигини ошириш, одамларимиз учун замонавий шарт-шароит яратишга алоҳида эътибор қаратилмоқда. Бу борада бир қатор меъёрий-ҳуқуқий ҳужжатлар қабул қилинди, «Обод қишлоқ» дастури амалга оширилмоқда. Энди шаҳарлар учун «Обод маҳалла» дастури ишлаб чиқилмоқда.\nЧилонзор туманидаги Хирмонтепа маҳалласи тажриба тариқасида ушбу концепция асосида обод қилинмоқда. Ҳудудда жойлашган 24 та кўп қаватли уй таъмирланди. Маҳалла идораси ходимлари, профилактика инспекторлари учун бино, коммунал тўловлар шохобчаси, болалар ва спорт майдончалари барпо этилмоқда.\nПрезидентимиз шу ерда маҳалла фаоллари, кўп қаватли уйларда яшовчи аҳоли ва болалар билан суҳбатлашди, уларнинг ўй-ташвишлари билан қизиқди.\n– Ҳар бир маҳаллани Жиззахдаги Манасга ўхшатиб обод қилишимиз керак. Барча ишларимиз туб замирида халқимизни рози қилиш мақсади мужассам. Бунинг учун барча имкониятларни ишга соламиз, – деди давлатимиз раҳбари.\nШавкат Мирзиёев Чилонзор туманидаги Тирсакобод маҳалласида ҳам бўлиб, бу ерда амалга оширилаётган ободонлаштириш ишлари билан танишди.\n“Тирсакобод” маҳалла фуқаролар йиғини ҳудудида 9 кўп қаватли уй ва 864 ҳовли мавжуд. Бу ерда яшаётган 5 минг 200 дан ортиқ аҳоли орасида турли миллат вакиллари бор.\nМаҳаллада Президентимизнинг 2017 йил 3 февралдаги «Маҳалла институтини янада такомиллаштириш чора-тадбирлари тўғрисида»ги фармони асосида ободонлаштириш ишлари амалга оширилмоқда.\nБу ерда «Обод маҳалла» лойиҳаси асосида маҳалла раиси, котиби, маслаҳатчилар, профилактика инспектори, нуронийлар учун хоналар, кутубхона, мажлислар зали, болалар майдончаси, ёшлар учун спорт иншоотлари, фавворалар қурилиши, ўриндиқлар, соябонлар, тунги ёритгич мосламалари ўрнатиш каби ишлар жадал кетмоқда.\nПойтахтимиз ва мамлакатимизнинг барча ҳудудларида замонавий маҳалла марказлари бунёд этиш, аҳоли билан доимий мулоқот қилиш, унинг фаровонлиги ва тинчлигини таъминлаш бўйича мутасаддиларга кўрсатмалар берди.\nШу куни Президент Шавкат Мирзиёев раислигида Тошкент шаҳри ва туманлари ҳокимлари, мутасадди раҳбарлар иштирокида йиғилиш ўтказилди.\nТанқидий-таҳлилий руҳда ўтган йиғилишда пойтахтимизда саноат ва кичик бизнесни ривожлантириш, аҳоли бандлигини ошириш, муҳандислик коммуникация тармоқларини яхшилаш бўйича долзарб чора-тадбирлар белгилаб берилди.


Эридан рухсат сўрамай чиққан аёл то уйга қайтиб, тавба қилмагунча фаришталар уни лаънатлайдилар. - Mehrob.uz\nМақолалар access_time10-июнь, 12:16\naccess_time17-феврал 2018, 11:46 visibility1892\nОта-она, ака-уканинг ҳаққи ҳам эрнинг ҳаққидан устун бўлмайди.\nЭрнинг аёлдаги иккинчи ҳаққи фақат эрининг розилиги билан кўчага чиқишдир. Аёл киши асосий вақтини уйда ўтказади. Мантиқан ўйлаб қаралса ҳам, уй аёл кишининг фитрати ва табиатига мос бўлган фаолият майдони ҳисобланади. Эркак киши кўчада иш қилади, чунки пул топиш, рўзғор тебратиш учун масъул. Ўз-ўзидан болаларни парваришлаш учун, уларни едириб-ичириш, кийим-кечакларини ювиш, дазмоллаш учун аёл киши уйда бўлиши керак. Эрнинг бунга вақти бўлмайди. Қолаверса, уйда болаларга қараш, кийимини тозалаш, таомини қилиб бериш, уй вазифасига ёрдам бериш, эрталаб нонуштасини ҳозирлаш, ўқишга кузатиб қўйиш ва ҳоказолар табиатан аёл кишининг фитрий вазифаларидандир.\nБу нарса нафақат Ислом шариатида, балки бутун дунёда бор. Ғарб оламида ҳам ўзини билган аёллар мана шу ишларни ўзига вазифа деб билади. Болаларидан, эридан эрта уйғонади, нонушта тайёрлайди, болаларни ювинтириб, кийинтириб, ўқишга кузатиб қўйишини ўзининг вазифаси деб билади. Ўқишдан келганда болалар учун яна таом тайёрлаган бўлади. Бу фақат мусулмон аёл эмас, умуман ҳар бир аёлнинг вазифасидир.\nАллоҳ таоло Қуръони Каримда аёлларга қарата «уйларингизда қарор топинг» деб буюрган. Аммо бу оятни нотўғри тушуниб оладиганлар бор. Бирлари аёл умуман кўчага чиқмасин, уйда ўтирсин дейди. Яна бирлари аёл кўчада ишлаб, пул топиб келсин дейди.\nАёл киши зарурат бўлса албатта чиқади, фақат эридан рухсат сўраб чиқади. Қаранг, Набий алайҳиссалом нима деяптилар? «Эрнинг ўз хотини устидаги ҳаққи рухсатсиз уйидан чиқмаслигидир. Агар шундай қилса, яъни эрнинг изнисиз кўчага чиқиб кетса, то тавба қилмагунича ёки уйга қайтмагунча бу аёлни ҳамма нарса лаънатлайди». Эътибор беринг, эридан рухсат сўрамай чиққан аёл то уйга қайтиб, тавба қилмагунча фаришталар уни лаънатлаб турар экан. Бугун эса аёллар атайлаб, эрининг жиғига тегиш учун сўрамасдан кўчага чиқишни ўзларига урф қилиб олмоқда. Аёл эрининг ҳақини ўз ҳаққидан ва ҳамма яқинларининг ҳаққидан ҳам устун қўйиши керак. Ота-она, ака-уканинг ҳаққи ҳам эрнинг ҳаққидан устун бўлмайди. Эрнинг ҳаққини ҳамманинг ҳаққидан устун қўймагунча аёл солиҳа бўла олмайди.